
One mast with two 22 tonnes SWL Haugen Single Derrick cranes installed on M/S Alsixmar.




Kapittel 1

Nå går det mot høst, og jeg er begynt å grue meg til vinteren. Da jeg var yngre brydde jeg meg ikke noe særlig om hvilken årstid vi hadde. Jeg bare tilpasset meg, og aksepterte at vi hadde lange mørke og kalde kvelder og netter om vinteren. Men nå er jeg en gammel mann som har lett for å fryse. Og ikke minst blir jeg deprimert av at livet utenfor huset ofte virker livløst og trist om vinteren.

For mange år siden var jeg yrkesaktiv, og da hadde jeg jo meget å tenke på hele dagen i forbindelse med arbeidet mitt. Og da brakte jobben meg i kontakt med mange mennesker. Men det var den gang. Nå er jeg pensjonist uten jobb. Og nå er mange av mine gamle venner døde, og de som er igjen er så svake at jeg sjelden møter dem. Jeg er gift og har en datter. Men min datter bor og studerer i Dublin slik at jeg bare ser henne av og til når hun har ferie. Og min kone arbeider som sykepleierske på to forskjellige sykehjem. Det ene ligger i Oslo, og det andre er i Sandefjord. Vi må bile mellom de to byene når Victorias neste vakt er på jobben som ligger i den andre byen. Det kan bli riktig slitsomt, for vi må noen ganger foreta slike reiser mange ganger i løpet av en uke. Victoria har vakter vekselvis både om dagen, kvelden og natten. Hun blir også eldre og er ofte trett når hun kommer hjem fra jobb. Derfor deltar vi lite i selskapslivet. Det er årsakene til at jeg ofte blir sittende alene hjemme uten å ha noe spesielt å gjøre. Da er det kjedelig hjemme, og om vinteren er det ikke fristende å gå ut i mørke, kalde og ofte skitne gater. Da savner jeg sommeren med mulighet for å kunne sitte ute på verandaen eller i hagen der jeg kan nyte synet av blomster og trær. Om sommeren føler jeg meg glad når jeg er ute i den frie natur selv om jeg er alene. Vi er midt i oktober måned og har hele vinterhalvåret foran oss. Jeg skulle ønske at jeg kunne reise til sol og varme i Syden og være der i noen måneder. Men det har jeg ikke råd til. Istedenfor forsøker jeg å sysselsette meg med å drive en eller annen slags form for hobbyvirksomhet. Når jeg har en hobby som interesserer meg, da trekker den tankene mine til seg. Slik at jeg får mindre tid til å tenke på ensomhet og at jeg kjeder meg.

Nå legger jeg planer for å skrive en bok. Den vil dreie seg om noen av mine politiske oppfatninger. For eksempel er jeg litt bitter over at jeg får utbetalt så lite pensjon. Da jeg var yrkesaktiv betalte jeg cirka 40% av min netto inntekt til folketrygden. Da inkluderer jeg de 17% som ble lagt til min brutto inntekt, og som jeg måtte betale som arbeidsgiveravgift. En person som var offentlig sysselsatt i kommune eller stat betalte bare 2% av sin inntekt til sin pensjonskasse. Likevel får de menneskene 50% mer i pensjon enn meg – altså basert på at vi hadde det samme lønnsnivået da vi var i arbeid. Det er altså skattepenger generelt som blir betalt inn til disse pensjonskassene for å kunne gi de offentlig sysselsatte slike gode pensjoner. Og det betyr etter min mening en urimelig overføring av penger fra de som arbeider i privateide bedrifter til de som er sysselsatt i offentlige virksomheter.

Hvis jeg hadde hatt en bedre pensjon, da ville jeg kanskje hatt råd til å tilbringe noen uker i et mer solrikt land om vinteren.

I den boken som jeg planlegger å skrive vil jeg også nevne noen av mine andre politiske oppfatninger. Blant annet vil jeg peke på noe som er ganske opplagt, men som er lite omtalt. Nemlig at den menneskelige sivilisasjon som omgir oss er fullstendig dominert av teknikk og er skapt av naturvitenskapsmenn og ingeniører. Det som disse menneskene har skapt er våre hus og byer, alle maskiner som beveger seg på våre veier, på sjøen og i luften, og all teknikk som gir oss et effektivt jordbruk og helsevesen, etc. Og effektive kommunikasjonsmidler som gjør oss i stand til når som helst og hvor som helst å nå frem til kunnskaper og medmennesker.

Sett på avstand har naturvitenskapsmennene og ingeniørene skapt en imponerende menneskelig sivilisasjon. Men har vi grunn til å være stolt av vår sivilisasjon av i dag? Jeg mener bestemt NEI!

Jeg lever i denne sivilisasjonen og kjenner dens store svakhet. Nemlig at utviklingen er ute av kontroll. Våre samfunn blir ikke styrt av kompetente mennesker. De politikere som er satt til å styre våre samfunn er stort sett ’humanister’. (Jeg vet at jeg bruker ordet ’humanister’ galt, men her lar jeg ’humanister’ bety mennesker som ikke har en teknisk/ naturvitenskapelig utdannelse). Men hvor er bidraget fra ’humanistene’ til vår sivilisasjon? Jeg er ute av stand til å se at de har bidratt med noe som helst! De gamle grekere for 2000 år siden var kommet like langt i å styre sitt samfunn som vi er kommet pr. i dag i å styre våre samfunn. La oss for eksempel se på situasjonen i Norge. Når det gjelder Stortingets styring av Staten så har utviklingen i Norge gått klart bakover i løpet av de siste 200 år. Norge var for 200 år siden et isolert land med en liten homogen befolkning av bønder og fiskere. Det var et ukomplisert land som det var lett å styre. Da var kravet til stortingspolitikerne at de skulle være minst 30 år gamle og ha en solid bakgrunn. I dag er Norge integrert i en stor verden og har en stor multikulturell befolkning som driver et svært komplisert næringsliv basert på masse avansert teknologi. Landet er blitt så uendelig mye mer komplisert å styre. Likevel er kravet om at stortingspolitikerne skal ha noe kompetanse blitt borte. Nå kan en 18 åring som knapt har eksamen fra grunnskole bli Stortingsrepresentant.

Jeg mener at de som skal styre landet må ha kompetanse for å kunne greie det! I vårt Storting er politikerne for eksempel opptatt av hva som skal drives i offentlig eller privat regi. Ja! Vi må ha konkurranse der hvor det er gunstig å ha det. Fordi konkurranse ansporer til bedre ytelser. Men det som betyr noe er at de som utfører et arbeide er skikkelig kvalifisert til sin jobb. En lang rekke oppgaver som for eksempel helsevesen og undervisningsvesen må uansett være under offentlig styring og kontroll. Da kan det da umulig spille noen rolle om de enkelte sykehus eller skoler er offentlig eid eller privat eid. Det som betyr noe er at arbeidet utføres effektivt til høy standard av kvalifiserte yrkesutøvere. Det betyr at også den offentlige styringen og kontrollen over de enkelte sykehusene og skolene må utføres på en profesjonell måte. Men da må altså Staten og Stortinget ha kompetente folk til å foreta denne styringen og kontrollen.

Vi har lite bruk for ’humanister’ til å styre et sivilisert samfunn slik som vårt som er så fullstendig dominert av teknikk. For eksempel må vårt land ha en effektiv infrastruktur. Og det er en av Stortingets oppgaver å sørge for at vi får det. Men da må de som skal sørge for at vi får det forstå seg på infrastruktur, og det dreier seg om teknikk. Det er mennesker med tekniske og naturvitenskapelige kunnskaper som kan planlegge og lede utbygging av infrastruktur. Disse menneskene er stort sett like sosialt bevisste som andre samfunnsborgere, og de vil ta like meget hensyn til innbyggernes interesser kontra utbygging av for eksempel veier etc. som Stortingets nåværende politikere vil ta. Forskjellen er altså at hvis flere av Stortingets politikere hadde hatt relevante kunnskaper, da ville landets infrastruktur blitt bygget ut raskere og bedre enn nå, og uten den unødvendige sløsing av penger og ressurser slik som vi ser nå.

Dagens politikere er så intellektuelt svake innenfor tekniske fag at de ikke greier å ha selvstendige meninger på de områdene. De lar seg ofte styre av ’alminnelige oppfatninger i samfunnet’ angående naturvitenskap uten å kunne stille spørsmål om disse oppfatningene er korrekte. De er for eksempel svært opptatt av CO2 gassens påståtte klimapåvirkninger. Derfor er de ivrige etter å skattelegge enhver aktivitet som kan øke mengden av denne gassen, eller å bevilge penger til enhver aktivitet som kan redusere mengden av denne gassen i atmosfæren. Men CO2 gassen er livsviktig for alt levende på Jorden, og politikerne bare antar at mengden av denne gassen er et problem, og at vi kan gjøre noe med det.

Det virkelig store problemet som menneskeheten står overfor er at vi blir alt for mange mennesker på Jorden med resulterende ressursmangel. Vi beveger oss mot en stor katastrofe som følge av overbefolkning innen få år. En innsats fra politikerne på dette området – slik som de gjør i China og Japan - kunne ’redde verden’. Men våre norske politikere greier ikke - eller vil ikke - se denne faren fordi de har andre tanker i hodet sitt enn naturvitenskap.

Jeg har ovenfor nevnt et par eksempler som viser at vi må ha politikere på vårt Storting som har andre og bedre kvalifikasjoner enn de som er der nå. Men hvorfor er de fleste Stortingspolitikerne ’humanister’ istedenfor folk som kan ha greie på det som de skal lede? Forklaringen er selvfølgelig å finne i hvordan vi har ordnet utvelgelse og valg av våre Stortingsrepresentanter. Det er politiske partier som bestemmer hvilke personene som skal kunne velges inn på Stortinget som deres representanter. Men hva er et politisk parti? Mer eller mindre er det en vennegjeng, som også ofte er temmelig familiestyrt. Hvem er det en slik vennegjeng velger ut til å være valgbar kandidat for å bli Stortingsrepresentant? Ettersom de fleste i vennegjengen selv ønsker å bli en slik kandidat må de foreta et internt valg. Da er det de personene som har gjort seg best kjent, som har flest venner i gjengen, og som har gjort seg best fortjent som følge av innsats for partiet, etc. som blir valgt. Men det blir ikke spurt etter kvalifikasjoner – kanskje med unntak av prateevne. Situasjonen er riktig ille fordi de personene som er aktivt med i en slik vennegjeng som regel ikke er høyt kvalifiserte mennesker som gjør det godt i sitt fag. Hvis de hadde vært det, da hadde de hatt liten tid eller interesse for å delta i politisk virksomhet. De fleste personene som deltar i politisk virksomhet har en jobb som sysselsatt – og da vanligvis i offentlig virksomhet. Og blant dem er det sjelden folk med naturvitenskapelig eller teknisk utdannelse. Hvor mange av partiets kandidater som blir valgt inn på Stortinget er ikke avhengig av kandidatenes dyktighet. Nei. Det er avhengig av hvor mange stemmer som partiet får ved Stortingsvalget. Og dessverre er det avhengig av de løftene som partiet gir til velgerne.

Det er greit at vi har politiske partier. Men det er ikke greit at velgerne ikke får kjennskap til kvalifikasjonene til disse partienes kandidater. Vi lever i en tid da alle har tilgang til internett. Derfor burde det være lovbestemt at alle kandidater som står til valg for å bli Stortingsrepresentant skal levere inn på partiets internettside en detaljert levnetsbeskrivelse som forteller om utdannelse, erfaringer og om kandidatens meninger og holdninger. Det bør også være lovbestemt at ved valget, da skal velgerne først velge seg et parti og dernest velge ut i et bestemt antall de av partiets kandidater som de har tillit til. Da vil partiene bli forsiktige med å foreslå udugelige mennesker som fremtidige Stortingsrepresentanter.

I dag lar vi også hvert av våre fagdepartementer bli ledet av en politiker som bare av og til har en rimelig kvalifikasjon for å lede et slikt departement. Det er galt. Hvert departement må ha en åremålsansatt direktør som øverste leder, og han må være en høyt kvalifisert fagmann for de fagområder som departementet skal behandle. Stortingsrepresentantene bør ha sin plass i Stortinget og bare der. Men det betyr selvsagt ikke at disse politikerne ikke skal ha et nært samarbeid med departementene. Stortingsrepresentantene må organisere seg i komitéer, der det er en slik komité for hvert fagdepartement. Hver slik komité må ha en formann, og hans stilling vil tilsvare en minister etter dagens ordning. Det er politikernes oppgave i samarbeid med departementene å foreslå nye lover og lovendringer. Og det må være departementets oppgave å utforme teksten for disse lovene – i samarbeid med politikerne. Dette gjelder også for Statens budsjetteringer.

Fagdepartementets direktør må - forutsatt at han beholder Stortingets tillit - lede de sakene som departementet skal ta seg av uten utidig innblanding fra inkompetente politikere.


Kapittel 2

Men nå har ting forandret seg! Jeg har lagt vekk planene om å skrive en bok. I overskuelig fremtid vil jeg måtte konsentrere meg om helt andre ting enn å skrive bok. For plutselig og helt uventet har min livssituasjon forandret seg helt radikalt!

Det skjedde en dag da min fasttelefon ringte. Jeg trodde at det var min kone Victoria som ringte fra jobben sin. Derfor var jeg fullstendig uforberedt på det som skulle skje i de nærmeste minuttene. Nemlig at livet mitt skulle ta en helt ny retning. Og det skjedde altså fra det øyeblikket da jeg løftet opp telefonrøret og sa: ”Hallo”!

”God dag, mitt navn er Svein Vinge, og jeg ringer fra advokatfirmaet Vinge & Co” sa en mannsstemme i telefonen. ”Jeg ønsker å snakke med Ragnar Haugen”.

”Det er meg”, svarte jeg nølende.

”Har De drevet eller kanskje De fremdeles driver firmaet Ragnar Haugen A/S? spurte mannen.

”Det er riktig at jeg drev firmaet Ragnar Haugen A/S. Men det firmaet ble avviklet for flere år siden. Nå har Jeg vært pensjonist i mange år”, svarte jeg.

”Da har jeg kommet frem til riktig Ragnar Haugen”, sa advokaten, og fortsatte: ”Deres firma leverte dekkskraner, er ikke det riktig”?

”Jo, det er riktig. Vi leverte flere forskjellige typer dekkskraner til mange kunder i mange land”, svarte jeg.

Jeg er stolt av det arbeidet som jeg gjorde som ingeniør. Men det arbeidet brakte meg ikke rikdom. Nedenfor skal jeg fortelle hvorfor jeg avsluttet firmaet Ragnar Haugen A/S uten å sitte igjen med noen formue. Og det til tross for at mine effektive dekkskraner hadde tjent inn svære pengebeløp for hundrevis av skip over hele verden.

”Deres firma leverte to dekkskraner av typen ’Haugen Single Derrick Crane’ til hvert av fire skip som ble bygget på det spanske verftet Hijos de Barreras i byen Vigo. Stemmer ikke det”? spurte mannen.

Advokatens siste spørsmål fikk meg til å reagere kraftig!

Det var det som skjedde i forbindelse med kranene som jeg leverte til de skipene som fikk meg til å slutte med å levere skipsheisekraner. Og som gjorde at jeg ikke satt igjen med en stor formue da jeg avsluttet firmaet Ragnar Haugen A/S.

De fire skipene som ble bygget på verftet Hijos de Barreras skulle seile mellom Syd Amerika og Europa med en tur hver måned. Den kontrakten som rederen hadde med sin oppdragsgiver var helt klar angående det. Derfor var det også i byggekontrakten for skipene spesifisert nøye hvilken hastighet skipene måtte ha når de seilte mellom de to kontinentene. Men da det første skipet var ute på sin prøvetur til sjøs viste det seg at det ikke var i stand til å seile så hurtig som det skulle i henhold til byggekontrakten. Da var det også alt for sent å gjøre forandringer med de andre tre skipene. Dermed var skipene verdiløse for rederen, og han hverken ville eller kunne betale for skipene. Verftet Hijos de Barreras som hadde hatt store utgifter til å bygge fire verdiløse skip gikk konkurs. Og mange underleverandører fikk ikke betalt for sine leveranser og gikk derfor også konkurs. Og blant de underleverandørene var Ragnar Haugen A/S og vårt samarbeidende spanske verksted Talleres Navarro. Eller mer korrekt: Ingen av oss fikk betalt for vår leveranse, men Ragnar Haugen A/S greide å bære tapet uten å gå konkurs. Tallers Navarro derimot gikk konkurs. Og eieren av verkstedet begikk selvmord på nyttårsaften, kvelden før myndighetene overtok det som var igjen av hans verksted.

Men denne historien hadde en overraskende fortsettelse. De fire skipene ble nemlig ferdigbygget. Kanskje det var i håpet om å få solgt dem til en annen skipsreder. Men skipene ble ikke solgt til en annen skipsreder. Istedenfor ble skipene levert til den rederen som hadde bestilt skipene, og som hadde nektet å betale for dem. Jeg vet ikke hvorfor, men han hadde jo betalt noe for skipene både da byggekontrakten ble inngått og mens skipene ble bygget. Likevel overtok han altså skipene mot en betaling som dekket bare en brøkdel av hva det hadde kostet å bygge skipene.

Og så kommer den store overraskelsen: Skipene greide å innfri kontraktens bestemmelser om å seile mellom Syd Amerika og Europa med en tur hver måned til tross for at skipene seilte med meget langsommere hastighet enn det som var planlagt. Og hvordan var det mulig? Jo, fordi tiden for å laste og losse skipene i havn ble meget kortere enn beregnet. Og så blir neste spørsmål: Hvordan ble det mulig? Og svaret er: De heisekranene som jeg hadde levert viste seg å være meget mer effektive og raske enn det som man hadde forventet av dem!

Historien beskriver altså stor urettferdighet: Skipsrederen tjente store penger på skip som han fikk særdeles billig. Og vi som leverte kranene som gjorde dette mulig fikk ingen betaling slik at vi tapte all vår formue – og i tilfellet Navarro faktisk mistet livet.

Det er vel ikke vanskelig å forstå at advokatens siste spørsmål fikk meg til å reagere kraftig? Han spurte meg om en leveranse av dekkskraner som hadde resultert i en stor tragedie både for mine samarbeidspartnere og for meg selv. Det tok litt tid før jeg greide å svare. Jeg ble selvfølgelig også svært overrasket over at noen spurte meg om noe som hadde skjedd for cirka tredve år siden.

”Ja. Det er riktig at vi leverte Haugen ’Single Derrick’ kraner til verftet Hijos de Barreras. Vår siste leveranse var to kraner til hvert av fire like skip”, svarte jeg, og la til: ”Den leveransen etterlater seg dessverre svært vonde minner”.

”Det kan jeg forstå i henhold til de opplysningene som vårt firma har mottatt”, sa advokaten.

”Og så vidt jeg kan forstå er det også noen som har hatt svært dårlig samvittighet i meget lang tid i forbindelse med de kranene”, fortsatte advokaten

”Tja. Det gjør vel tragedien enda verre”, svarte jeg.

Etter en kort pause spurte jeg: ”Hva kan jeg hjelpe Dem med?”

”Det er nødvendig at vi kommer sammen for en samtale. Da skal jeg forklare Dem situasjonen” sa advokaten, og fortsatte: ” Kunne De tenke Dem å komme til vårt kontor til et møte? Det ville være praktisk med tanke på dokumenter og annet materiale som vi oppbevarer på vårt kontor. Saken dreier seg på en måte om et eventuelt forsinket oppgjør for kranene”.

”Er kontoret Deres i Oslo”? spurte jeg.

”Ja”, var svaret.

”Men da skjønner jeg ikke at dere kan ha noen dokumenter i forbindelse med min leveranse av skipskraner i Spania”, sa jeg.

”Vi har vært rederiets representanter her i Norge i svært mange år. Og i tillegg til de dokumentene som vi har mottatt i forbindelse med denne aktuelle saken, så kan det nok tenkes at vi også har liggende annet materiale som kan være av interesse for Dem. Vi kan for eksempel fortelle litt om disse fire skipenes historikk. Men hvis De ønsker det, da kan vi godt ha møtet et annet sted”, svarte advokaten.

”Nei da. Jeg kommer gjerne til Deres kontor for et møte”, svarte jeg. ”Jeg skal innrømme at jeg er blitt nysgjerrig etter å få vite hva slags planer rederiet har i forbindelse med meg. Og jeg er faktisk blitt litt forventningsfull som følge av Deres uttalelse om at denne saken dreier seg om et eventuelt forsinket oppgjør for de kranene som jeg leverte for et tredjedels århundre siden”.

”Fortell meg adressen til Deres kontor, og når De ønsker å møte meg, så skal jeg komme til Dem”, fortsatte jeg.

Advokat Svein Vinge forklarte hvor han hadde kontoret sitt, og vi ble enige om at jeg skulle komme til et møte på hans kontor neste dag klokken 14.00.

Jeg skal innrømme at da jeg la på telefonrøret etter samtalen med advokat Vinge var jeg blitt temmelig opphisset. Jeg kunne da ikke ha misforstått samtalen? Jeg måtte tro at jeg nå hadde en mulighet for å motta et større eller mindre pengebeløp. Selv om rederiet bare ville betale en mindre del av de pengene som de skulle ha betalt for tredve år siden så kunne det likevel være nok til at min trange økonomi kunne bli merkbart romsligere.

Men jeg gjorde meg også andre tanker: Nemlig at rederiet aldri hadde skullet betale penger til meg. Rederiet hadde bare betalingsforpliktelser overfor verftet som hadde bygget skipene, og betalingsbetingelsene mellom rederiet og verftet var spesifisert i byggekontrakten. Nå var verftet konkurs og borte for mange år siden, og da hadde ikke rederiet lenger noen betalingsforpliktelser.

Det var verftet Hijos de Barreras som hadde kjøpt våre Haugen ’Single derrick’ kraner fra min samarbeidspartner Talleres Navarro. Derfor var det verftet som skulle ha betalt Talleres Navarro. Men Talleres Navarro fikk aldri noen betaling fordi verftet gikk konkurs, og dermed gikk også Talleres Navarro konkurs. Og det var Talleres Navarro som skulle ha betalt meg for min del av leveransen. Men den betalingen fikk jeg altså ikke fordi Talleres Navarro gikk konkurs.

Nå hadde jeg et spørsmål som jeg ikke kunne finne noe svar på: Hvorfor ville rederiet kanskje gi meg penger? Sant nok var det mine kraner som hadde reddet rederiet fra ruin. Moralsk sett var det riktig at jeg skulle få en godtgjørelse for det som mine kraner hadde betydd for rederiet. Men moralsk sett hadde vel rederiet også forpliktelser overfor de verftsansatte som hadde mistet jobbene sine da verftet gikk konkurs? Det var jo bare overfor verftet at rederiet hadde betalingsforpliktelser. Også Talleres Navarro var nærmere til å få penger fra rederiet enn jeg. Det var jo Talleres Navarro som hadde solgt kranene til verftet, og som hadde skrevet en kontrakt med dem. Og det var Talleres Navarro som var blitt hardest rammet av konkursene ved at verkstedets eier og sjef begikk selvmord som følge av tragedien.

Vel. Neste dag ville jeg vel få svar på mine spørsmål. Men jeg var blitt veldig opphisset av muligheten for å få litt penger. Og jeg grublet hele dagen på spørsmål som jeg ikke kunne finne svar på. Den kvelden ble jeg liggende våken lenge etter at jeg hadde lagt meg før jeg endelig fikk sove.

Om natten sov jeg urolig. Og jeg våknet tidlig neste morgen. Det tok litt tid før jeg greide å samle tankene mine. Først hadde jeg bare en uklar fornemmelse om at noe hadde skjedd. Deretter begynte det å demre for meg at jeg var blitt forespeilet å få penger. Men jeg var usikker på om det bare var en drøm eller virkelighet. Etter hvert innså jeg at det var et faktum at jeg hadde snakket med en advokat som hadde invitert meg til et møte på hans kontor. Men jeg var fremdeles usikker på om han hadde kommet med løfter om mulige betalinger, eller om det bare var noe som jeg hadde misforstått?

Jeg fortsatte å tenke på dette utover formiddagen, men jeg greide ikke å komme frem til noe svar på spørsmålet. Jeg var også blitt ganske opphisset over at den gamle saken med de åtte laste/ lossekranene som var blitt levert til Spania var dukket opp igjen. Derfor greide jeg heller ikke å konsentrere meg om noe bestemt gjøremål mens jeg ventet på at klokken skulle nærme seg 14.00.

Kontoradressen som advokat Svein Vinge hadde oppgitt var i sentrum av Oslo. Jeg bor også ganske sentralt i Oslo, og derfor bestemte jeg meg for å spasere ned til kontoret hans.

Klokken 14.00 presis sto jeg utenfor døren til advokat Vinges kontorlokaler. Jeg banket på døren og gikk inn. Jeg kom inn i en resepsjon der det satt en ung og pen dame. Jeg presenterte meg og ba om å få snakke med advokat Svein Vinge. Den unge damen reiste seg opp, og smilende ba hun meg om å følge etter henne. Hun førte meg bortover en kort korridor til en dør som sto åpen. Rommet innenfor var et elegant kontor. En eldre hvithåret mann satt bak et skrivebord. Mannen reiste seg idet vi kom inn i rommet.

Den unge damen presenterte oss: ”Advokat Svein Vinge”, sa hun og gjorde en liten håndbevegelse mot den eldre herren. Og idet hun gikk til siden sa hun: ”Ragnar Haugen”.

Advokat Vinge gikk rundt skrivebordet, og kom frem til meg og håndhilste: ”Velkommen”, sa han, og fortsatte: ”Jeg antar at vi kommer til å ha en ganske lang prat i dag”.

Advokat Vinge henvendte seg deretter til sin unge kontordame, og sa: ”Hvis noen ønsker å snakke med meg i dag, da må du si at jeg ikke er tilgjengelig. Be om å få oppgitt navn så skal jeg kontakte dem senere. Du skal bare henvende deg til meg hvis noe svært viktig og presserende skulle dukke opp”.

Advokat Vinge gjorde en liten pause, og deretter fortatte han henvendt til kontordamen: ”Vær snill og sørg for at bordet inne i lunsjrommet er ferdig dekket om en times tid med smørbrød og drikkevarer”.

Kontordamen smilte og nikket, og lukket døren etter seg da hun forlot kontoret.

Et par pene dype stoler og en sofa var arrangert rundt et vakkert salongbord inne på advokat Vinges kontor. Nå gjorde advokaten en håndbevegelse henimot salongmøblene og sa: ”La oss sette oss. Det er nok ganske mye vi skal snakke sammen om i dag”.

Jeg satte meg ned i en av stolene. Advokat Vinge gikk først bort og hentet noen papirer og en penn før han satte seg ned i den andre stolen.

”Dette er en sak som er svært uvanlig på alle måter” sa Vinge. ”Det er også en sak av store dimensjoner”.

Jeg svarte ikke, og satt bare og ventet på at advokaten skulle fortsette.

Advokat Vinge lente seg tilbake i stolen og sa: ”Jeg skal i så få ord som mulig fortelle hva som hendte for mange år siden, og det som har skjedd senere, og som har ført oss frem til dagens situasjon. Meget av det som jeg skal fortelle er De allerede kjent med. Hvis De mener at noe av min beretning er gal, da ber jeg Dem om å korrigere meg. Jeg ber Dem også om si ifra hvis De vet noe som burde komme frem i denne beretningen”.

Jeg nikket uten å si noe.

Vinge fortsatte: ”I 1984 leverte det spanske verftet Hijos de Barreras i byen Vigo fire lasteskip til det spanskregistrerte rederiet Transatlantic Shipping Co. To Haugen Single Derrick dekkskraner som begge hadde en løfteevne på 16,tonn ble montert på hvert av disse fire skipene. Disse kranene ble levert av det spanske Bilbao-baserte verkstedet Talleres Navarro i samarbeid med det norske ingeniørfirmaet Ragnar Haugen A/S. Salgskontrakten for disse kranene var bare mellom verftet Hijos de Barreras og verkstedet Talleres Navarro. Firmaet Ragnar Haugen A/S hadde allerede tidligere solgt et stort antall av sine Haugen Single Derrick kraner til spanske verft og rederier i samarbeid med Talleres Navarro. Kontraktsforholdene mellom disse to firmaene er ukjent for meg. De er trolig irrelevante for denne saken, bortsett fra at Ragnar Haugen A/S altså skulle motta betalingen for sin del av leveransen gjennom og fra Talleres Navarro”.

Advokaten så på meg og spurte: ”Er det som jeg har sagt så langt riktig?”

”Ja”, svarte jeg.

”Mottok De en større eller mindre del av betalingen for disse kranene fra Talleres Navarro?” spurte advokat Vinge.

”Nei, jeg mottok ingen betaling for min leveranse”, svarte jeg. ”Betalingene skulle skje straks etter at hvert av skipene ble levert. Men firmaet Talleres Navarro fikk store betalingsvanskeligheter allerede da det første skipet ble levert. Rederiet stoppet nemlig betalingene til verftet før det første skipet ble levert. Derfor fikk heller ikke Talleres Navarro betalt noe etter det tidspunktet. Og det hadde altså den konsekvensen at heller ikke jeg fikk betalt”.

”Vil det si at De ikke fikk noe som helst betalt for Deres leveranse”? spurte advokaten forbløffet. ”Jeg trodde at De hadde mottatt noe forskuddsbetaling ved kontraktens inngåelse”?

”Ja det er selvfølgelig normalt”, svarte jeg. ”Men det var min måte å konkurrere på. Jeg ga kundene betalingsutsettelse, og derfor fikk jeg ordrene. Jeg opparbeidet meg et monopol i Spania. Gjennom flere år greide Ingen av mine konkurrenter å selge en eneste av sine dekkskraner i Spania. Og det til tross for at Spania hadde mange verft som bygget skip med slike dekkskraner”.

”Da må De ha tjent mange penger i Spania”, sa advokaten.

”Ja det gjorde jeg”, svarte jeg, ”Og alle de pengene tapte jeg i forbindelse med leveransen av de åtte dekkskranene til verftet Hijos de Barreras og rederiet Transatlantic Shipping co. Jeg gikk ikke konkurs, men jeg tapte alle de pengene som mitt firma Ragnar Haugen A/S hadde tjent gjennom flere år”.

”Det som De nå har fortalt meg kjente jeg ikke til”, sa advokat Vinge. ”Men dermed kommer det som jeg skal fortelle senere i et nytt lys”.

”Da skal jeg fortsette med min beretning”, sa Vinge. ”Det er korrekt at rederiet Transatlantic Shipping Co. stoppet alle betalinger til verftet Hijos de Barreras like før det første skipet ble levert. Da det første skipet seilte prøvetur viste det seg nemlig at skipet ikke var i stand til å seile med den kontraktsbestemte hastigheten. Da var skipet verdiløst for rederiet. Og ettersom det da var alt for sent å gjøre forandringer med de tre andre fartøyene var også de verdiløse for rederiet. Skipene var nemlig bygget på grunnlag av en kontrakt som rederiet hadde med befraktere, og i henhold til den kontrakten skulle skipene seile mellom Syd Amerika og Europa med en tur hver måned. Derfor var det i byggekontrakten for skipene spesifisert nøye hvilken hastighet skipene måtte ha når de seilte mellom de to kontinentene. Når skipene ikke var i stand til å seile med den hastigheten, da hadde de altså en fatal feil. Verftet kunne ikke levere det som de skulle, og rederiet var i sin fulle rett da de nektet å betale mer penger til verftet.

Men rederiet hadde jo allerede betalt masse penger til verftet for de inntil da fire uferdige skipene. Etter en del forhandlinger ble verftet og rederiet enige om at verftet skulle ferdigbygge skipene, og at rederiet skulle betale for det. Men den betalingen var liten i forhold til den betalingen som verftet skulle ha mottatt for skipene i henhold til byggekontrakten hvis skipene hadde tilfredsstillet byggekontraktens krav.

Verftet Hijos de Barreras som hadde hatt store utgifter til å bygge fire verdiløse skip gikk konkurs. Og mange underleverandører fikk ikke betalt for leveransene sine og gikk derfor også konkurs. Blant disse underleverandørene var også verkstedet Talleres Navarro som hadde levert dekkskranene til de fire skipene”.

Advokat Vinge tok en pause og så på meg: ”Var det som jeg nå har fortalt kjent for dem, og har De eventuelt noe å tilføye til denne beretningen”?

”Jeg visste ikke at rederiet betalte noe for ferdigbyggingen av skipene”, svarte jeg. ”Jeg har lyst til å tilføye at verftskonkursen og konkursene blant de mange underleverandørene førte med seg mye elendighet og sorg. Visste De at han som jeg samarbeidet med i Spania, nemlig eieren av verkstedet Talleres Navarro begikk selvmord på nyttårsaften, kvelden før myndighetene overtok det som var igjen av hans verksted”?

”Ja. Jeg er godt kjent med det. Vi har forsøkt å oppspore hans familie, men uten hell bortsett fra at vi vet at hans kone døde like etter mannen. Vi har også fått vite at de hadde en datter som døde for cirka 10 år siden. Hun var ugift uten barn”.

Det oppsto en pause. Hverken advokat Vinge eller jeg sa noe på en stund.

Det var Vinge som fortsatte samtalen: ”I Syd Amerika skjedde det hyggeligere ting for rederiet”, sa han. ”Befrakteren som hadde last som skulle fraktes mellom Syd Amerika og Europa var kommet i vanskeligheter da rederiet Transatlantic Shipping Co. ikke var i stand til å fremskaffe de fire skipene slik som de hadde lovet. Både befrakteren og rederiet var altså kommet under press. Derfor ble de enige om at rederiet skulle få beholde den kontrakten som det hadde med befrakteren. Men ettersom turene mellom Syd Amerika og Europa trolig ville ta lengre tid enn det som var den opprinnelige planen skulle rederiet arbeide med betydelig lavere fraktrater.

Og så skjedde noe svært overraskende og gledelig: Det viste seg raskt at tiden for å laste og losse skipene i havn ble meget kortere enn beregnet! De dekkskranene som var montert på skipene viste seg nemlig å være meget mer effektive og raske enn det som var blitt forventet av dem! Dermed greide skipene å innfri kontraktens bestemmelser om å seile mellom Syd Amerika og Europa med en tur hver måned til tross for at skipene seilte med meget langsommere hastighet enn det som var planlagt. Og dermed kunne rederiet Transatlantic Shipping Co. beholde den kontrakten som de opprinnelig hadde med befrakteren med fulle fraktrater.

Resultatet av dette ble at de skipene som rederiet hadde mottatt til halv pris ble en økonomisk suksess. Og det var altså dekkskranene av typen Haugen Single Derrick Crane som skapte denne suksessen”.

”De åtte Haugen Single Derrick kranene som ble montert på disse fire skipene hadde en viktig forbedring i forhold til tidligere leverte kraner av samme type. Det kan godt tenkes at det var den forbedringen som skilte suksess fra fiasko i denne saken”, sa jeg. ”Jeg vil nemlig tro at den forbedringen satte kranene i stand til å arbeide merkbart raskere”

”Uansett så har altså rederiet meget å takke deg for”, sa Vinge.

Etter en liten pause fortsatte Vinge: ”Rederen og eieren av rederiet Transatlantic Shipping Co. het Javier Calderon Espinoza. Selv om han handlet helt korrekt i henhold til maritim lov og rett, ble han kritisert i Spania fordi han ikke betalte mer penger til verftet Hijos de Barreras for de fire skipene som han mottok. Derfor flyttet han til Brasil og bodde der i flere år før han returnerte til Spania og bosatte seg i Madrid.

Jeg møtte Javier Calderon for mange år siden da han nettopp hadde flyttet tilbake til Spania. Siden da har Javier og jeg holdt god kontakt med hverandre, og vi ble gode venner. Advokatfirmaet Vinge & Co. har i hele denne tiden representert rederiet Transatlantic Shipping Co. i Skandinavia. Vi samarbeider med et advokatfirma i Madrid som har navnet POR Abogados, og rederiet Transatlantic Shipping Co. benytter advokatfirmaet POR Abogados som sin faste juridiske og finansielle rådgiver.

Javier Calderon var en ærlig og redelig mann. Selv om han hadde handlet juridisk korrekt i oppgjøret for de fire skipene som ble bygget på verftet Hijos de Barreras, så følte han at han var moralsk skyldig i de konkursene som overtagelsen av de fire skipene førte frem til. Følelsen av at han kanskje hadde handlet galt plaget ham i alle år. Og han fikk stadig større samvittighetskvaler spesielt fordi driften av rederiet hans ga store overskudd hvert eneste år.

Ved siste årsskifte fikk Javier beskjed fra sin lege at han ikke kom til å leve frem til neste årsskifte. Han skrev da et testamente der han blant annet testamenterte penger til dem som ikke hadde fått ’riktig oppgjør’ for sin leveranse til rederiet i forbindelse med de fire skipene. Han satte som betingelse at utbetaling av disse pengene bare måtte skje til ’aktverdige mottagere’ med uplettet rulleblad, og de måtte ikke på noen måte kunne være medskyldige i at de fire skipene ble feilkonstruert. Disse pengene er en del av rederiets kontantbeholdning, og de er nå bokført på en egen konto i rederiets regnskap..

Javier døde i juni måned. Da hadde advokatfirmaet POR Abogados allerede brukt mye tid og arbeide for å finne firmaer eller personer som ikke hadde mottatt ’riktig oppgjør’ for sine leveranser i forbindelse med de fire skipene, og som var ’aktverdige mottagere’ av arv etter Javier.

Men det skulle vise seg at det var vanskelig å finne personer eller firmaer som tilfredsstillet de betingelsene som Javier hadde satt: Verftet Hijos de Barreras var avviklet tre tiår tidligere. Det var bare tidligere eiere av verftet som eventuelt kunne være aktuelle som mottagere av arv etter Javier. Men disse eierne hadde også vært ledere av verftets drift, og ingen av dem kunne fritas for mistanken om at de var medskyldige i den tabben som førte til at skipene ble konstruert slik at de fikk en alt for langsom hastighet til sjøs. Dermed var ingen av de tidligere eierne av verftet kvalifisert for å motta noen del av arven etter Javier.

Verftet hadde selvfølgelig kjøpt inn mange maskinkomponenter, tjenester og mye utstyr som skulle brukes til byggingen av skipene. Dette var kjøpt inn fra et stort antall underleverandører. Men det viste seg at det nesten var en umulig oppgave å få en riktig oversikt over hvem av disse underleverandørene som hadde tapt penger som følge av sine leveranser til disse skipene. Det var jo bare noen få av disse underleverandørene som fremdeles var aktive bedrifter, og som kunne fremvise fakturaer som nå var 30 år gamle. Og det var flere ganger vanskelig å avgjøre om de varene og tjenestene som underleverandørene hadde solgt til verftet skulle brukes til de fire skipene eller også til andre skip som var under bygging ved verftet. Det som gjorde saken enklere var at det viste seg at de aller fleste av underleverandørene hadde blitt korrekt og fullstendig betalt for sine leveranser. For dem hadde sluttoppgjøret skjedd punktlig ved leveransen. Det var bare et par underleverandører som kunne dokumentere at de hadde lidt tap, og hvor mye de hadde tapt som følge av sine leveranser til de fire skipene. Rederiet har nå betalt disse underleverandørene det skyldige beløpet pluss renter. Det var ikke store beløp som rederiet betalte til disse underleverandørene. Rederiet betalte derfor disse pengene fra sitt daglige driftsbudsjett og de tok ingenting fra kontoen med pengene fra Javiers arv”.

Advokat Vinge tok en liten pause før han fortsatte: ”Men det var en underleverandør som var spesielt uheldig. Og hans leveranse var også meget stor og dyr. Den underleverandøren var firmaet Talleres Navarro som leverte dekkskranene. Betalingen for disse dekkskranene som hadde navnet Haugen Single derrick kraner skulle skje etter vellykkede kranprøver. Og kranprøvene for det første skipet skulle skje umiddelbart etter at skipet hadde seilt prøvetur. Men da det ble klart ved prøveturen at skipet ikke var i stand til å seile med den kontraktsbestemte hastigheten og derfor hadde en fatal mangel ga rederiet straks beskjed om at de ikke kunne eller ville betale mer penger til verftet for de ubrukelige skipene. Dermed var ikke verftet i stand til å betale oppgjøret for dekkskranene til firmaet Talleres Navarro. Kanskje verftet ikke hadde gått konkurs hvis det hadde vært i stand til å betale for de til sammen åtte Haugen Single Derrick kranene på de fire skipene? Svaret på det spørsmålet kjenner vi ikke. Men verftet var altså ikke i stand til å betale for de åtte dekkskranene, og gikk derfor konkurs. Og det gjorde også verkstdet Talleres Navarro som ikke fikk betalt for sin leveranse av åtte Haugen Single Derrick kraner.

Det er ironisk at både verftet Hijos de Barreras og verkstedet Talleres Navarro gikk konkurs på grunn av sin leveranse av Haugen Single kraner som senere ikke bare skulle bli den økonomiske redningen for rederiet Transatlantic Shipping Co. men som også skulle gjøre rederiet meget rikt.

Det er selvfølgelig ikke bare ironisk, men også urettferdig og umoralsk at leverandørene av så gode dekkskraner gikk konkurs som følge av deres leveranse når det var nettopp disse dekkskranene som satte mottageren av kranene i stand til å tjene seg rik som følge av bruken av dem”.

Advokat Vinge tok en ny pause før han fortsatte: ”Jeg fortalte tidligere at vi har forsøkt å oppspore familien til eieren av verkstedet Talleres Navarro som leverte de åtte Haugen Single derrick kranene. Men dessverre fikk vi bare greie på at hans kone døde like etter mannen. Vi har også fått vite at de hadde en datter som døde for cirka 10 år siden. Hun var ugift uten barn. Firmaet Talleres Navarro gikk altså konkurs og er borte for lengst. Også familien som eide verkstedet Talleres Navarro er borte. Alle familiemedlemmene er døde.

Dermed gjenstår det bare ett eneste firma og en eneste person som kan motta de pengene som Javier Calderon Espinoza testamenterte til dem som hadde lidt tap som følge av sine leveranser til de fire skipene som ble bygget på verftet Hijos de Barreras. Det er firmaet Ragnar Haugen A/S og dets eier som også konstruerte de åtte dekkskranene til disse skipene. Firmaet Ragnar Haugen A/S ble avviklet for mange år siden, og dermed blir firmaets eier Ragnar Haugen stående igjen som eneste mottager av disse pengene.

Jeg skal innrømme at jeg allerede har kontaktet politiet for å få en vandelsattest for Dem som bekrefter at De er ustraffet og derfor er en ’aktverdig mottaker’ av arv etter Javier. Jeg har også notert meg at De ikke mottok noen som helst godtgjørelse for Deres leveranse av åtte Haugen Single Derrick kraner til verftet. Og jeg har notert meg Deres bemerkning om at de åtte Haugen Single Derrick kranene som ble montert på disse fire skipene hadde en viktig forbedring i forhold til tidligere leverte kraner av samme type. Og at det godt kan tenkes at det var den forbedringen som skilte suksess fra fiasko for de fire skipene”.

Nå lente advokat Vinge seg tilbake i stolen, og han tok seg en lengre pause før han igjen fortsatte: ”Javier utnevnte det spanske advokatfirmaet POR Abogados og mitt advokatfirma Vinge & Co som bestyrere av den bankkontoen som inneholder de pengene som skal gå til dem som led tap som følge av at de var leverandører til de fire skipene som ble bygget på verftet Hijos de Barreras. Jeg skal nå skrive en rapport til advokatfirmaet POR Abogados der jeg begrunner min anbefaling og avgjørelse om at pengene på den nevnte kontoen skal bli utbetalt til Dem. Pengene skal utbetales av advokatfirmaet POR Abogados. Jeg antar derfor at De må ta en tur til Madrid for å motta pengene. Men De kan ikke foreta Dem noe før De om noen dager blir kontaktet av firmaet POR Abogados. Jeg vil nevne at det ikke er noen arveavgift i Spania. Firmaet POR Abogados er også finansrådgivere slik at De kan få gode råd fra dem om hvordan pengene bør plasseres”.

Nå reiste advokat Vinge seg opp fra stolen og sa: ” Jeg håper at bordet inne i lunsjrommet er ferdig dekket. La oss gå inn dit”.

Jeg reiste meg også.

Jeg har et problem, nemlig at jeg ikke greier å oppfatte hva som blir sagt når noen holder en lengre enetale. Nå hadde advokat Vinge holdt en slik lengre enetale. Jeg var blitt ør i hodet, og jeg var slett ikke sikker på om jeg hadde oppfattet alt det som han hadde sagt. Hadde han nevnt hvor mange penger som jeg kunne gjøre meg forhåpninger om å få? Hvis han ikke hadde nevnt det så var det kanskje fordi han ikke visste det? Jeg følte at det kanskje ville være uhøflig eller virke grådig å spørre om det. Derfor tidde jeg stille.

Da vi kom inn i lunsjrommet så vi at spisebordet var ferdig dekket med et stort fat med smørbrød. Den unge kontordamen som jeg hadde møtt tidligere kom også inn i rommet og stilte seg ved siden av et mindre bord med forskjellige drikkevarer.

Advokat Vinge valgte seg en stol ved spisebordet og ba meg om å sette meg ned i nabostolen.

Den unge kontordamen spurte meg om hva jeg hadde lyst til å drikke, og jeg svarte at jeg ønsket meg en kopp med te. Advokat Vinge sa ikke noe før vi begge hadde forsynt oss med hvert vårt smørbrød.

Da sa han: ”20 millioner Euro, det er 200 millioner kroner etter dagens kurs”.

Jeg kjente at jeg ble varm.

Det tok litt tid før jeg greide å summe meg, og da svarte jeg litt nølende: ”Ja, det stemmer”.

Jeg følte meg tåpelig. Selvfølgelig tilsvarer 20 millioner Euro 200 millioner norske kroner etter dagens kurs. Jeg behøvde ikke å bekrefte det. Men 200 millioner kroner er kolossalt masse penger. Hvorfor nevnte advokat Vinge det beløpet? Kunne det bety at arven etter Javier var så stor? Det beløpet som jeg tapte som følge av min siste kranleveranse til Spania var bare brøkdelen så stor. Da var vel svaret mitt: ”Ja, det stemmer” svært galt og kunne tolkes som grådighet?

Jeg visste ikke hva jeg skulle si, og ble sittende taus.

Vinge tok seg også god tid. Han fortsatte å spise.

Til slutt sa advokat Vinge: ”Det er bedre sent enn aldri. Jeg håper at De får glede av pengene”.

Nå følte at jeg måtte si noe. Men jeg hadde problemer med å finne ut hva jeg skulle si. Til slutt sa jeg: ”20 millioner Euro. Hvorfor nevnte De det beløpet? Eller kanskje jeg hørte feil”?

”Nei da. De hørte ikke feil. 20 millioner Euro er det beløpet som De vil motta fra avdøde Javier Calderon Espinoza”, svarte advokat Vinge.

”Men de pengene som jeg tapte i forbindelse med min leveranse av Haugen Single Derrick kraner til hans skip var bare en brøkdel av 200 millioner kroner”, sa jeg.

”Det vet jeg”, svarte advokat Vinge. ”Men det var Deres dekkskraner som reddet rederiet Transatlantic Shipping Co. fra å tape masse penger som følge av at de fire skipene som ble bygget på verftet Hijos de Barreras ikke tilfredsstillet byggekontrakten. Og det var Deres dekkskraner og som etterpå gjorde det mulig for rederiet å tjene veldig mange penger på de fire skipene fordi dekkskranene var så effektive”.

”Til sammen tjente Javiers rederi mye mer enn 20 millioner Euro fordi de hadde fått Haugen Single Derrick kraner montert på disse skipene”, sa advokat Vinge. ”De fortjener å få de 20 millionene Euro. Kos Dem med dem”.

200 millioner kroner! Det var masse penger. Jeg kunne ikke fatte det. Så sent som i går morges satt jeg hjemme med vonde tanker om at jeg var så fattig og får utbetalt så lite pensjon. Og nå plutselig hadde jeg en reell mulighet til å bli meget velstående! Sannelig kan verden forandre seg fort!

Jeg fortsatte å tygge på mitt smørbrød. Jeg følte at jeg burde si noe. Jeg burde kommentere advokat Vinges siste uttalelse. Men det som han hadde fortalt kom så uventet og hadde så store konsekvenser at de praktisk talt lammet min tenkevirksomhet. Til slutt utbrøt jeg fortvilet: ”Jeg vet ikke hva jeg skal si!”

Advokat Vinge så på meg og smilte: ”Det forstår jeg godt. Gratulerer!”

Det oppsto en ny pause, og så sa advokat Vinge: ”Som jeg nevnte tidligere vil De i løpet av de nærmeste dagene bli kontaktet av advokatfirmaet POR Abogados som helt sikkert vil be Dem om å komme til et møte i Madrid. Firmaet POR Abogados vil også holde meg underrettet om hva som skjer. Strengt tatt burde jeg vel bli med Dem til Madrid. Men min eldste sønn bor i USA i byen Chicago, og han skal gifte seg om ti dager. Derfor drar jeg allerede om fem dager til USA for å ha en tre ukers ferie der. Men vi bør kunne ta kontakt med hverandre når som helst i løpet av den nærmeste tiden. Derfor må vi gi til hverandre våre e.post adresser, telefonnummere, og vi bør også ordne det slik at vi skal kunne snakke sammen på Skype”.

Advokat Vinge var åpenbart en praktisk mann. Det likte jeg.

Under resten av lunsjmåltidet snakket vi om forskjellige ting. Blant annet fortalte jeg om mitt arbeid som konstruktør og leverandør av skipsheisekraner. Og advokat Vinge fortalte om sitt nære vennskap med skipsreder Javier Calderon Espinoza.

Etter lunsjmåltidet utvekslet vi informasjoner slik at vi kunne ta kontakt med hverandre når som helst hvis det skulle bli behov for det.

Før jeg forlot kontoret til advokat Vinge ønsket han meg lykke til med min nyervervede rikdom. Han sa at han svært gjerne ville treffe meg igjen om noen uker når jeg hadde fått tilpasset meg til min vesentlig bedre økonomi.

Etter at jeg hadde fått takket advokat Vinge for hans hjelp forlot jeg kontoret hans i en temmelig fortumlet tilstand.

Jeg valgte å gå hjem. I gamle dager var det en selvfølge for meg å gå hjem til Majorstuen fra Oslo sentrum. Men det er oppoverbakke nesten hele veien, og i min alder kan jeg kjenne at den veien er litt tung å gå.

Jeg bestemte meg til at jeg ikke skulle fortelle til min kone Victoria om de pengene som jeg var blitt forespeilet. Hvis jeg likevel ikke fikk pengene, da ville hun bli fryktelig skuffet. Derfor var det bedre at hun ikke fikk vite noe om dem før de befant seg trygt på min konto.

Til tross for at jeg nettopp hadde spist en bedre lunsj valgte jeg å gå inn på en kafeteria. Jeg bestilte en kopp kaffe og et lite stykke kake. Jeg tok kaffen og kaken med meg og satte meg ned i en stol.

Det var deilig!

Jeg lukket øynene og forsøkte å slappe av. Nå først forsto jeg hvor stresset og anspent jeg var blitt av samtalen med advokat Vinge.

Men hvem blir vel ikke opphisset av plutselig og helt uventet å få vite at man skal arve 200 millioner kroner!

Jeg ble sittende ganske lenge på kafeteriaen. Etter hvert følte jeg meg roligere. Og en god stund etter at jeg hadde satt til livs kaffen og kakestykket reiste jeg meg og gikk hjem.

I de etterfølgende dagene følte jeg at samtalen med advokat Vinge ble stadig mer uvirkelig. Hver morgen når jeg våknet hadde jeg en uklar fornemmelse om at jeg hadde drømt noe viktig. Deretter dukket minnet om min samtale med advokat Vinge opp. Men jeg var ikke sikker på om det var en drøm eller virkelighet. Det tok ganske lang tid før jeg greide å overbevise meg selv om at jeg ikke hadde drømt at jeg trolig skulle få arve 200 millioner kroner.

Jeg gikk og ventet i ti dager før jeg mottok en henvendelse fra Spania. Da fikk jeg et brev fra advokatfirmaet POR Abogados. De bekreftet at den arven som skipsreder Javier Calderon Espinoza hadde gitt til dem som hadde lidt tap som følge av at de var leverandører til de fire skipene som ble bygget for rederiet Transatlantic Shipping Co ville bli utbetalt til meg. De ba meg om å komme til Madrid for å motta pengene. De sa at det ville passe hvis jeg kunne komme til deres kontor ca 10. november, og de ba meg om å gi beskjed noen dager i forveien om det nøyaktige tidspunktet når jeg ville komme. Jeg fikk oppgitt navn, telefonnummere og e.post adresser til flere av de ansatte i advokatfirmaet. De fortalte at de ville bestille hotellrom til meg så snart de fikk vite min ankomstdato.

O.K. Da måtte jeg ordne med en tur til Madrid. Jeg har vært en lite velstående person i mange år. Derfor har jeg bare reist med de flyselskapene som kan tilby de billigste billettene. Og det betyr at jeg har reist mye med Ryanair. De er ikke bare billige, de er også flinke. Jeg har alltid vært fornøyd med det flyselskapet. Selv om jeg nå snart er ’en rik mann’ fant jeg derfor ingen grunn til å lete etter et dyrere flyselskap som kanskje kunne tilby meg en smule mer komfort på flyreisen. Jeg kommer i all fremtid til å fortsette med å være forsiktig med mine penger, og den smule bedre komfort som jeg ville få på et dyrere fly ville etter min mening være urimelig dyr.

Jeg fant frem Ryanair på dataskjermen, og oppdaget at de har en direkteflygning fra Oslo Rygge lufthavn til Madrid. De hadde en avgang 9. november. Det passet jo utmerket. Da kunne jeg overnatte på hotellet, og være uthvilt før jeg besøkte advokatfirmaet POR Abogados den 10 november.

Men jeg ville ikke bestille flybilletter til meg alene før jeg hadde snakket med Victoria.

Jeg ville altså ikke fortelle at jeg skulle reise til Madrid for forhåpentligvis å hente 200 millioner kroner. Derfor måtte jeg lyve til henne. Jeg bestemte meg til å holde meg delvis til sannheten. Jeg ville si at et firma i Madrid med navnet POR Abogados som var advokater for et rederi som heter Transatlantic Shipping Co trengte min hjelp i forbindelse med noen Haugen Single Derrick kraner som jeg hadde levert til rederiet for 30 år siden. Det hadde nemlig oppstått en juridisk konflikt om hva kranene var i stand til og hva de ikke kunne brukes til. Derfor ønsket de at jeg som ekspert på kranene skulle komme med en uttalelse i rettslokalet. Jeg ville få reisen og et mindre honorar i godtgjørelse fra rederiet.

Jeg fortalte den løgnen til Victoria da hun kom hjem om kvelden. Hun tok straks frem vaktlisten sin og studerte den. Jeg ble temmelig bekymret da hun sa at hun kunne ta fri fra jobben den 9. november og noen dager fremover, slik at hun kunne bli med meg til Madrid.

Jo da! Under andre omstendigheter ville det ha vært hyggelig. Men på denne turen til Madrid ønsket jeg ikke at hun skulle bli med meg. Jeg stolte nemlig ennå ikke på at jeg virkelig skulle få 200 millioner kroner, og hva da hvis reisen ble en fiasko? Det ville bli en fryktelig skuffelse for Victoria, og den skuffelsen ville jeg skåne henne for. Hvis hun ble med til Madrid da måtte hun få vite den virkelige hensikten med reisen. Derfor ønsket jeg ikke at hun skulle bli med på denne reisen.

Da Victoria erklærte at hun kunne ble med meg til Madrid kunne jeg ikke si noe annet enn: ”Det var flott”. Jeg håpet at hun ikke hørte at jeg faktisk mente det motsatte.

Etter en liten pause sa jeg: ”Jeg skal bestille flybilletter for den ene veien til Madrid den 9. november. Men returbilletter kan jeg ikke kjøpe fordi jeg ikke vet når jeg kan reise tilbake til Norge. Oppholdet i Madrid kan bli temmelig langvarig”.

”Men jeg må være tilbake i Oslo den 12. november sent på kvelden”, sa Victoria.

”Da må du kanskje reise hjem alene”, sa jeg.

”Hvor lenge tror du at du blir borte”? spurte Victoria.

”Jeg håper at det bare skal være 4 – 5 dager”, svarte jeg. De tallene tok jeg rett ut fra luften. Jeg ønsket ikke å gi Victoria inntrykk av at jeg skulle være lenge borte, men samtidig måtte det være så mange dager at vi ikke kunne rekke tilbake til Oslo den 12. november.

”Da må du dra alene”! sa Victoria.

”Så synd”! sa jeg. Følelsesmessig mente jeg det oppriktig. Men det var nok best at jeg foretok den reisen alene.

Victoria ville bli sint på meg hvis jeg kom hjem og fortalte at jeg hadde hentet 200 millioner kroner i Spania uten at hun hadde fått bli med. Men da ville jeg forklare at det var ikke så enkelt. Den reisen som jeg nå skulle legge ut på kunne bli ganske utfordrende. Det var helt sikkert flere mennesker i Spania som slett ikke var glade for at rederiet Transatlantic Shipping Co skulle betale så masse penger til en fremmed mann fra Norge. Jeg måtte få Victoria til å forstå at når jeg ikke ville ha henne med på denne turen så var det for å beskytte henne mot skuffelser og eventuelt også mot andre ubehageligheter.

Jeg bestilte en enveis billett hos Ryanair for reise den 9. november til Madrid fra Oslo Rygge. Flyet ville ankomme til Madrid flyplass klokken 19.20.

Deretter sendte jeg en melding på e.post til advokatfirmaet POR Abogados der jeg bekreftet at jeg ville besøke deres kontor den 10. november. Jeg spurte om det passet at jeg kom klokken 12.00. Jeg fortalte også at jeg ville komme til Madrid flyplass klokken 19.20 den 9. november, og at jeg ville sette pris på om POR Abogados bestillte et hotellrom for meg.

Dagen etterpå mottok jeg en e.post fra firmaet POR Abogados. De ønsket meg en god reise, og bekreftet at det var bestilt et rom for meg på hotell Adler i Madrid sentrum. Jeg ville bli møtt på flyplassen av en nevø til avdøde Javier Calderon Espinoza.

Jeg hadde forstått det som at advokatfirmaet POR Abogados hadde den fulle kontroll over utbetalingen av pengene fra den bankkontoen som inneholdt arven etter skipsreder Javier Calderon. Men ettersom det var nevøen til Javier Calderon som skulle møte meg på flyplassen hadde hans rederi Transatlantic Shipping Co trolig fremdeles noe de skulle ha sagt i saken. Dermed økte min mistanke om at det slett ikke var 100% avgjort at jeg skulle få de 20 millioner Euro. Jeg var glad for at jeg hadde bestemt at Victoria ikke skulle bli med meg til Madrid, og at jeg ikke hadde fortalt henne noe om muligheten for å bli rik.

Victoria dro på jobb tidlig om morgenen den 9. november. Vi sa adjø til hverandre, og Victoria ønsket meg en god reise. Jeg spiste frokost, og så pakket jeg det som jeg måtte ha med til Spania. Det ble ganske mye bagasje. Jeg måtte jo være pent og formelt kledd i varme vinterklær på denne reisen.

Klokken 12.00 ringte jeg etter drosje. Den kjørte meg til bussterminalen. Og der fant jeg flybussen som kjørte meg til Rygge flyplass. Flyet til Madrid hadde avgang klokken 15.30, og det ga meg så vidt tid til å drikke en kopp kaffe på flyplassen. Om bord på Ryanair fly serveres det ikke mat eller drikke hvis man ikke betaler ekstra for det. Da foretrekker jeg istedenfor å ha litt god tid på flyplassen slik at jeg kan spise litt der før flyangang.

Flyet ankom Madrid lufthavn presis som planlagt klokken 19.20. Etter å ha hentet min innsjekkede bagasje, og fått den trygt gjennom tollen, gikk jeg ut til ankomsthallen. Der skulle jeg møte Javiers nevø. Jeg hadde fått vite at han het Angel til fornavn.

Angel hadde fått en god beskrivelse av meg slik at det skulle bli lett å finne meg i folkemassen. Han hadde fått vite at jeg er en mer enn åtti år gammel mann med bare litt hvitt hår i nakken. Ellers er jeg skallet. Jeg bruker sterke briller, og er liten av vekst. Jeg er litt krumbøyd, og er ikke tykk men har en ganske stor mage.

Jeg håpet at den ikke helt flatterende, men sanne beskrivelsen av meg ville gjøre det lett for Angel å finne meg. Og riktig nok: Jeg hadde ikke vært ute i ankomsthallen mer enn et par minutter da en cirka førti år gammel mann kom bort til meg og spurte på engelsk om jeg var ’mister Haugen’. Det bekreftet jeg og håndhilste på Angel.

Angel var en elegant herre. Han var slank og han var et halvt hode høyere enn jeg. Han var formelt kledd i en mørk grå dress, og han hadde blanke sorte sko.

Han spurte høflig om jeg hadde hatt en god reise. Jeg svarte ’ja takk’. Men mere ble det ikke sagt mens jeg fulgte etter ham ut til en ventende elegant BMW 650. Det satt en sjåfør og ventet på oss inne i bilen. Han kom ut og la kofferten min ned i bagasjerommet.

Da vi hadde satt oss bak i bilen fortalte Angel at han hadde bestilt bord til oss på en god restaurant. Han fortalte at han også hadde bedt advokat Francisco Allende i advokatfirmaet POR Abogados om å være med oss for å spise middag. Han spurte om det var all right for meg at vi gikk til restauranten med det samme.. Jeg svarte at jeg bare trengte femten minutter på hotellrommet, og så ville jeg være klar til å gå ut.

På veien fra flyplassen inn til hotellet ble det ikke sagt mye. Men Angel fortalte at den tidligere tekniske direktøren for rederiet Transatlantic Shipping Co også skulle bo på hotell Adler. Han het Miguel Sanchez Castro, og han ville komme til hotellet om to dager. ”Min onkel Javier ville at også direktør Miguel Sanchez skulle motta en pengetakk for det gode arbeidet som han hadde gjort for rederiet. Derfor testamenterte Javier 200 000,- Euro til ham”, forklarte Angel på et perfekt engelsk. Og han fortsatte: ”Miguel er nå pensjonist og bor i Marbella på Costa del Sol. Du vil få treffe Miguel om kvelden i overmorgen. Vi har nemlig planlagt å ha et møte i rederiets lokaler i overmorgen klokken 19.00. Da vil det bli servert middag. Du og direktør Sanchez er invitert som æresgjester, og under middagen vil dere bli overrakt den arven som Javier testamenterte til dere. Rederiets ledere og også direktørene i advokatfirmaet POR Abogados vil være tilstede under middagen”.

Da vi kom til hotell Adler sørget sjåføren for å gi kofferten min til hotellets dørvakt. Angel og jeg gikk bort til resepsjonen der Angel ordnet alle formaliteter vedrørende min innsjekking på hotellet. Det var han som hadde foretatt bestillingen av hotellrommet, og det var også han som tok imot nøkkelkortet til rommet mitt. Vi tok heisen opp til sjette etasje der Angel låste opp døren til hotellrommet for meg. Vi gikk gjennom døren og kom til et stort og elegant møblert rom. Men det var ingen senger der inne. I tillegg til den døren som vi var kommet inn gjennom hadde rommet to dører og en dør ut til en veranda. Den ene døren sto åpen og jeg kunne se at rommet innenfor hadde en stor dobbeltseng.

”Det som du ser er halvparten av en stor leilighet”, forklarte Angel. ”Bak den lukkede døren er det to rom som er akkurat like dine rom, men de er arrangert speilvendt i forhold til rommene her. Jeg har bestilt rommene på den andre siden av den lukkede døren til direktør Miguel Sanchez. Hvis dere blir enige om det, da kan dere låse opp døren og til sammen disponere en dobbelt så stor leilighet som dere nå har enkeltvis. Sammen disponerer dere også en meget stor veranda utenfor rommene deres. Denne leiligheten kan leies ut til en stor familie. Men hvis døren mellom stuene låses, da kan rommene på hver side av døren leies ut til en eller to personer. Altså slik som nå til deg og til Miguel”.

Hotellportieren kom med kofferten min, og Angel ga ham et par pengesedler. Jeg så ikke hvor meget Angel ga. Men jeg følte meg flau over at jeg ikke hadde noen passende sedler å gi til portieren. Jeg hadde glemt penger til driks og jeg hadde ennå ikke fått vekslet de store Eurosedlene som jeg hadde tatt med meg fra Norge. ”Det var min første tabbe”, tenkte jeg.

”Jeg går ned til resepsjonen og venter på deg der”, sa Angel. Han ga meg nøkkelen til hotellrommet før han gikk.

Jeg pakket ut fra kofferten, og hengte mine jakker og bukser opp på hengere i klesskapet. Jeg tok på meg slips og anså meg dermed klar til å spise middag.

Jeg gikk ned i resepsjonen. Der fant jeg Angel som ventet på meg. Men han var ikke alene. Han satt sammen med en annen middelaldrende velkledd herre.

Da jeg kom reiste begge mennene seg, og Angel presenterte oss for hverandre: ”Advokat Francisco Allende”, sa han og gjorde en liten håndbevegelse mot sin sidemann. Deretter gjorde Angel en tilsvarende bevegelse mot meg, og sa: ”Ragnar Haugen”.

Vi håndhilste, og begge to sa: ”Det gleder meg”.

”Advokat Francisco Allende er direktør i advokatfirmaet POR Abogados”, forklarte Angel. ”Det er Francisco som tar seg av denne arvesaken, og det er ham som du skal ha et møte med i morgen”.

Jeg har alltid hatt problemer med å følge spansk etikette. Noen ganger er spanjolene fryktelig formelle, og andre ganger er de svært uformelle. Og jeg har stadig hatt problemer med å vite om jeg skal dukke opp til et møte formelt kledd eller om jeg skal være uformelt antrukket. Men til denne reisen hadde jeg bare tatt med meg slike klær at jeg hele tiden ville være kledd i en pen dress med slips i halsen.

Angel så på meg og sa: ”Det tar cirka ti minutter å gå til restauranten. Det regner ikke ute. Ønsker du at vi skal gå, eller skal vi ta taxi”?

”For meg er det all right å gå”, svarte jeg. ”Jeg har jo sittet mye i dag, så litt mosjon ville nok passe meg bra”.

”Vamos! Og det betyr la oss gå”, sa Angel

Ute var det kjølig. Men jeg var godt kledd, derfor føltes det bare deilig med litt frisk luft. Det var mye støyende trafikk i gaten, og med min dårlige gammelmanns hørsel ble det vanskelig å holde en samtale i gang mens vi spaserte til restauranten. Men jeg greide å oppfatte at Angel hadde bestilt bord til oss på restaurant Ramon Freixa. Angel fortalte at det er en restaurant med to Michelin stjerner.

Jeg blir imponert når jeg hører at en restaurant har to Michelin stjerner. Da forventer jeg å komme til en restaurant med en flott fasade ut mot gaten.

Men vi kom til en port som hadde et lite skilt ved den ene siden som bare sa: Restaurant Ramon Freixa. Vi gikk inn gjennom porten og kom til en pen gårdsplass med en del beplantninger. Restauranten hadde sin fasade ut mot gårdsplassen. Restaurantens fasade var ikke prangende flott. Men da vi kom inn i restauranten fant vi at den hadde et behagelig og luksuriøst interiør. Restauranten var ganske stor og det var helt fullt med gjester.

Vi tok av oss yttertøyet i garderoben. Og hovmesteren anviste oss plass ved et vindusbord. Jeg forsto at Angel var godt kjent på restauranten, og hovmesteren sa: ”Skal det være en fireretters middag slik som vanlig”?

”Jeg vil anta det”, sa Angel og så spørrende på Francisco og meg.

Advokaten sa smilende: ”Jeg får vel prøve å få plass til det”

Jeg følte meg sulten og svarte: ”Det skal smake godt”.

Fireretters middag! Når vi hadde fint selskap den gang da jeg var barn, da hadde vi fireretters middag: Forrett, fisk, kjøtt og dessert i den rekkefølgen. Med hvitvin til fisken, rødvin til kjøttet og hetvin til desserten. Og så ble alt avsluttet meg kaffe ’avec’. Der altså ’avec’ betød cognac eller likør til damene.

Men altså. Fireretters middag har jeg ikke spist en eneste gang i løpet av de siste femti årene. Er det fordi jeg ikke har greid å bevare min sosiale status etter at jeg ble voksen? Kanskje fireretters middag fremdeles er vanlig blant ’fint folk’? Hvis det er tilfelle, da måtte vel det kunne synes på volumet av deres mager? Men når jeg ser bilder av de overbetalte politikerne og andre millionærer så pleier de å ha et temmelig normalt kroppsvolum. Men det er jo så vanlig blant overklassen å ’trimme’ nå. Kanskje det er forklaringen, nemlig at det er etter fireretters middager at de pleier å gjøre det? Stakkars folk! Så slitsomt! Da foretrekker jeg min sedvanlige middag bestående av to kjøttkaker med en potet. Og altså uten trim etterpå.

Men for en gangs skyld kunne det smake godt med en fireretters middag. Jeg var faktisk sulten.

Hovmesteren kom med menyer til oss. Jeg ba Angel om å velge middagsrettene også for meg. Ettersom han hadde besøkt restaurant Ramon Freixa flere ganger tidligere antok jeg at Angel hadde sine favorittretter som han kunne anbefale også til meg. Jeg fortalte til Angel at jeg stort sett er altetende, og at jeg hadde full tillit til at alle restaurantens matretter helt sikkert var meget velsmakende.

Francisco valgte de samme middagsrettene som Angel, og dermed var det også lettere å bli enige om hvilke viner som skulle bestilles til maten. Det var hovmesteren som anbefalte vinene, og de ble godkjent av mine to bordkammerater.

Angel viste seg å være en interessant og god samtalepartner. Mens Francisco forholdt seg temmelig taus hadde Angel og jeg en hyggelig prat sammen. Angel var interessert i mitt arbeide som ingeniør, og han ble svært interessert da jeg fortalte at jeg hadde laget mange ’veggdekorasjoner’ som hobbykunstner. Jeg fortalte at jeg i tidligere år hadde laget akvarelltegninger og oljemalerier, men at jeg i de senere år hadde gått over til å lage materialbilder. Angel fortalte at han også hadde malt flere oljemalerier, og at han hadde gått på flere malerskoler.

Kelneren kom med maten og drikkevarene. Forretten besto av en ørliten sak som var mer pynt enn mat. Deretter kom fiskeretten som heller ikke var særlig mettende. Men den var velsmakende! Hvitvinen som fulgte med var også god. Jeg tenkte at jeg måtte passe meg så jeg ikke drakk meg full. Da kjøttretten kom viste det seg å være lammekottletter! Det er faktisk min favorittrett som jeg ofte bestiller hvis jeg spiser ute på restaurant. Og disse lammekottlettene med tilbehør var tilberedt med eksperthender! Jeg var veldig fornøyd. Rødvinen som vi fikk til kottlettene var også god. Nå hadde jeg drukket så mye vin at jeg begynte å kjenne det. Jeg følte at jeg hadde det veldig godt der jeg satt.

Likevel sa jeg ja takk til et lite glass med en hetvin da kelneren kom med desserten som var en liten karamellpudding. Jeg oppfattet ikke hva slags hetvin det var, men den smakte også godt. Etter å ha satt til livs alle fire middagsrettene kjente jeg meg temmelig mett. Til slutt skjenket kelneren en kopp kaffe. Men da sa jeg nei takk til cognac eller likør til kaffen.

Nå tidde Angel stille, og han ble alvorlig i ansiktet.

”Jeg må fortelle noe som bekymrer meg mye”, sa han og fortsatte: ”Jeg reiste til Malaga for en uke siden for å fortelle vår tidligere tekniske direktør Miguel Sanchez at min onkel Javier Calderon hadde testamentert 200 000 Euro til ham. Jeg inviterte ham hit til Madrid for å motta pengene, og han vil komme hit i overmorgen. Vi hadde et par lange samtaler sammen.

Blant annet kom samtalen inn på emnet bestikkelser. Miguel fortalte at han ved en rekke anledninger var blitt forsøkt bestukket av leverandører som ønsket å selge sine varer eller tjenester til rederiet. Han fortalte at han alltid hadde besvart slike henvendelser med å si til leverandøren at han hadde notert tilbudet, men at han anbefale leverandøren å redusere prisen på den tilbudte varen eller tjenesten med det beløpet som leverandøren hadde ønsket å gi til ham. Slike tilfelle av korrupsjon hadde altså bare endt opp med avslag på den tilbudte prisen. Prutning og prisavslag er jo høyst lovlig i handelslivet. Men korrupsjon overfor en innkjøpsansvarlig er ulovlig.”

”Direktør Sanchez nevnte dessverre et navn og det bekymrer meg”, fortsatte Angel. ”Dere er de første som jeg nevner dette til. Men så er det også dere som dette angår. Sanchez nevnte uttrykkelig at firmaene Haugen og Navarro hadde tilbudt ham et større pengebeløp hvis han sørget for å få montert Haugen Single Derrick kraner om bord på de fire skipene som rederiet hadde under bygging på verftet Hijos de Barreras. Hvis det er sant, da har altså disse to firmaene forsøkt seg på bestikkelser, og da kan neppe Haugen tilfredsstille min onkels testametariske betingelse om å være en aktverdig mottager av arven”.

Jeg kjente at jeg ble varm. Dette var jo blank løgn.

”Nå kommer det frem, det som jeg forutså”, tenkte jeg. ”Noen vil hindre at jeg skal få de 20 millionene Euro. Det er nok tvilsomt om jeg får de pengene”.

”Dette var en alvorlig beskyldning”, sa advokat Allende. ”Hvis denne beskyldningen er riktig, da vil den nok sette en stopper for utbetalingen av arven til Haugen”.

Advokat Allende så på meg og virket både brydd, forvirret og lei seg på samme tid.

”Nei. Den beskyldningen er usann”, sa jeg. ”Jeg har aldri forsøkt å bestikke noen. Dessuten hadde jeg aldri direkte kontakt med rederiet. Det var firmaet Talleres Navarro som sto for salget av Haugen Single Derrick kraner, og det skjedde direkte til verftet Hijos de Barreras. Jeg tviler på at det var noen kontakt mellom firmaet Talleres Navarro og rederiet Transatlantic Shipping Co”.

”Selvfølgelig må det ha vært direkte kontakt mellom Talleres Navarro og rederiet”, sa Angel. ”Dekkskranene er jo de viktigste maskinkomponentene på et lasteskip som skal frakte stykkgods. Vi har jo nettopp på disse skipene fått demonstrert hvor avgjørende dekkskranene er for skipenes økonomiske resultat. Det var nødvendig for rederiet at det ble montert riktige dekkskraner på disse skipene.

Derfor må det ha vært ført tekniske diskusjoner mellom rederiets direktører og leverandøren av disse kranene”.

”Det høres rimelig ut”, sa advokat Allende.

”Det er synd at en god middag slutter slik”, sa jeg, ”Jeg vet at jeg aldri har forsøkt å bestikke noen. Sjefen for Talleres Navarro het Antonio, og mitt inntrykk av ham var at han heller aldri ville begå noe ulovlig. Nå må vi vente til direktør Sanchez dukker opp om to dager, og så får vi høre hva han har å si”..

”Jeg mente at det var riktig å si fra om dette nå før dere skal møtes i morgen”, sa Angel.

”Takk for informasjonen”, sa advokat Allende. Han henvendte seg til meg og sa: ”Den informasjonen som vi nå har fått kan ødelegge Deres muligheter for få utbetalt arven etter Javier Calderon. Men inntil vi får snakket med direktør Sanchez, og før vi får mer informasjon om mulig korrupsjon, må vi fortsette slik som tidligere planlagt. Jeg venter Dem derfor til mitt kontor i morgen klokken 12.00 slik som tidligere avtalt”.

”Greit”, sa jeg. ”Jeg skal komme”.

Angel vinket på hovmesteren og ba om å få betale.

Mens vi ventet på regningen ble det ikke sagt mye. Nå var Angel blitt temmelig taus.

Jeg satt og tenkte: ”Ja. Ja. Denne reisen har i alle fall gitt meg en veldig god middag gratis. Flybillettene var billige, men jeg er redd for at hotellrommet er fryktelig dyrt. Resultatet av dette blir nok at jeg istedenfor å komme hjem med masse penger får en enda trangere økonomi i tiden som kommer på grunn av denne dyre reisen”.

Nå hadde jeg ingen tro på at jeg skulle få de 20 millionene Euro. Jeg følte meg ikke glad. Men jeg fant litt trøst i at jeg i noen få dager faktisk hadde vært glad og forventningsfull over muligheten av kanskje å bli rik. Men nå var jo det en fattig trøst.

Vi forlot restauranten straks etter at Angel hadde betalt.

Angel ba damen i garderoben om å bestille to drosjer. ”Du tar den ene drosjen”, sa Angel til advokat Allende. ”Haugen og jeg tar den andre. Jeg skal følge Haugen til hotellet hans, og deretter tar jeg drosjen videre hjem til meg selv”.

Begge drosjene dukket opp etter bare noen få minutter. Advokat Allende og jeg sa farvel til hverandre, og deretter satte advokaten seg inn i den første bilen og kjørte av sted. Deretter kom vår bil og Angel og jeg satte oss inn i den. Angel oppga navnet på hotellet vårt til sjåføren.

Da vi satt i drosjen sa Angel: ”Jeg er så lei meg for at jeg måtte fortelle videre hva vår tekniske direktør fortalte til meg. Men jeg er likevel overbevist om at du vil motta arven etter min onkel Javier. Jeg håper virkelig at det som direktør Sanchez kan fortelle i overmorgen vil fjerne all mistanke om korrupsjon. Uansett så er det over tredve år siden at rederiet kjøpte dine kraner til sine fire skip. Vi kan ikke stole på at direktør Sanchez husker riktig etter så mange år. Derfor sa jeg til direktør Sanchez at han må dokumentere sine påstander, ellers vil vi ikke la oss påvirke av de påstandene”.

Angel var taus en liten stund, og så sa han: ”Vi hadde en riktig hyggelig og interessant prat ved middagsbordet nå i kveld. Vi har jo en felles interesse for bildende kunst. Jeg kunne godt tenke meg å vise deg vårt Prado museum i overmorgen. Der henger det mange svært gode malerier som vi kan studere. Jeg ringer i morgen ettermiddag. Da kan vi avtale et tidspunkt for et slikt møte”.

Angel hadde kommet med stygge beskyldninger mot meg. Og han hadde holdt fast ved dem så lenge advokat Allende var tilstede. Men nå hørtes det ut som om Angel ikke trodde på disse beskyldningene. Jeg fant at det var vanskelig å forstå Angel. Men jeg liker å stole på mine medmennesker inntil de beviselig ikke er til å stole på. Bortsett fra at Angel hadde fortalt hva som direktør Sanchez hadde sagt så hadde han jo vært både hjelpsom og hyggelig mot meg. Derfor svarte jeg at jeg gjerne ville besøke Prado museet sammen med ham.

”Selv om det har oppstått et problem som følge av direktør Sanchez bemerkninger om korrupsjon vil vi altså likevel gjennomføre den planlagte middagen i våre rederilokaler i overmorgen”, sa Angel. ”Møtet starter klokken 19.00, og jeg henter deg på hotellet klokken 18.30”.

”Greit. Da skal jeg vente i hotellets resepsjon”, svarte jeg.

Da vi kom frem til hotellet gikk jeg ut av drosjen og sa adjø til Angel. Jeg takket for den flotte middagen som han hadde gitt til meg, og sa at jeg gledet meg til å møte ham igjen om to dager for å besøke Prado museet.

Da jeg kom inn i hotellet følte jeg meg veldig trett. Det hadde vært en lang dag for meg. .Jeg hadde jo reist helt fra Oslo før vi hadde gått til restauranten og spist og snakket oss gjennom en fireretters middag med kanskje litt for mye drikkevarer til.

Jeg tok heisen opp til sjette etasje og fant døren til mitt hotellrom. Jeg brukte nøkkelkortet som jeg hadde fått fra Angel. Men jeg greide ikke å få låst opp døren. Av erfaring vet jeg at når slikt skjer så er det ofte min skyld fordi jeg ikke bruker nøkkelkortet riktig. Men etter mange forsøk måtte jeg gi opp. Jeg tok heisen ned til første etasje, og fortalte i resepsjonen at nøkkelkortet ikke greide å låse opp døren min. I resepsjonen var de skeptiske og spurte om ikke nøkkelkortet hadde vært i orden da jeg gikk inn på rommet mitt tidligere.

”Jo, men da var det en annen som låste opp døren”, sa jeg. ”Kanskje jeg gjør det galt”?

”Nei. Vi skal gi deg et nytt nøkkelkort”, sa mannen i resepsjonen. ”Men da må du først vise frem din legitimasjon”

Det gjorde jeg, og ga også fra meg det ødelagte nøkkelkortet. Etter en liten ventetid fikk jeg et nytt nøkkelkort.

Deretter tok jeg heisen tilbake til sjette etasje og gikk bort til døren til hotellrommet mitt. Denne gangen virket nøkkelkortet.

Jeg tror at det bare tok et par minutter fra jeg kom inn på soverommet til jeg var sovnet i sengen.

Jeg bråvåknet neste morgen. Kanskje jeg hadde forsovet meg? Vanligvis er jeg svært nøye om kvelden med å stille begge mobiltelefonene mine til å ringe slik at jeg blir vekket i god tid hvis jeg skal gjører noe viktig om morgenen. Men i går kveld hadde jeg vært så trett at jeg hadde sovnet før jeg hadde fått tenkt på vekking neste morgen.

Jeg hadde avtalt med advokatfirmaet POR Abogados at jeg skulle komme til kontoret deres klokken 12.00.

Hva var klokken nå? Jeg lette etter klokken, men jeg var så ør i hodet at det tok en stund før jeg oppdaget at jeg hadde armbåndsuret på armen. Jeg hadde glemt å ta det av meg kvelden før.

Klokken var fem minutter på ti.

Heldigvis! Da hadde jeg rikelig med tid.

Jeg sto opp og kledde på meg. Mitt besøk på badet var svært kort. Men jeg barberte meg grundig. Jeg kan ikke fordra å se hår i ansiktet på noen. Ikke en gang bare litte grann hår. Ubarberte menn er gufne. Og enda verre er det hvis de med vilje lar det gro hår under nesen, eller skjuler ansiktet bak store mengder av hårvekst. Hår skal vokse på toppen av hodet. Og kanskje andre steder. Men ikke i ansiktet! Det er bare stygt. Og jeg kan ikke stole på noen med hår der hvor det ikke skal være hår.

Jeg var klar til å spise frokost. Men jeg visste ikke hvor lang tid jeg ville komme til å bruke for å komme fra hotellet til advokatene POR Abogados. Dermed visste jeg heller ikke hvor lang tid jeg kunne sitte ved frokostbordet. Min kjære datamaskin kunne gi meg svaret på det spørsmålet. Derfor tok jeg med meg i-paden min.

Jeg tok heisen ned til første etasje, og gikk bort til resepsjonen. Der ba jeg om å få oppgitt hotellets kodeord for internettilgang.

Deretter gikk jeg til hotellets frokostrom, og fikk anvist et hyggelig bord av kelneren. Jeg var ikke sulten, men litt måtte jeg jo spise. Jeg ba kelneren om å skjenke te til meg. Jeg tok også et glass med appelsinjuice og bare noe lett brødmat.

Da jeg hadde spist ferdig la jeg i-paden på bordet. Jeg har alltid en penn og en notisbok i innerlommen når jeg går med jakke. Nå fant jeg frem disse tingene og la også dem på bordet.

Jeg startet i-paden og trykket på Safari. Deretter søkte jeg etter www.online.no. Da jeg hadde fått opp Telenor online på skjermen brukte jeg Google for å søke etter hotell Adler. Da jeg hadde fått opp hotellets hjemmeside på skjermen noterte jeg hotellets gateadresse. Jeg hadde selvfølgelig notert meg adressen til advokatfirmaet POR Abogados før jeg dro fra Oslo. Jeg hadde også fått advokat Allendes visittkort. Men de papirene lå oppe på hotellrommet mitt. Derfor brukte jeg i-paden til også å finne gateadressen til firmaet POR Abogados.

Nå gikk jeg ut fra Safari og trykket på Google Maps. Jeg skrev inn de to gateadressene som jeg hadde funnet, og trykket på tegnet for å spasere. Skjermen viste et luftfoto over Madrid, og den veien som jeg måtte gå for å komme til POR Abogados var tydelig markert. Skjermen fortalte også at det ville ta meg cirka 20 minutter å gå til advokatfirmaet.

Moderne tider! Man kunne gå seg vill i en storby den gang da jeg var ung.

Ute var det pent vær med solskinn. Jeg bestemte meg derfor til å spasere til advokatene.

Da jeg forlot hotellet hadde jeg ikke bare med meg adressen til POR Abogados, men også navnene på de gatene som jeg skulle følge for å komme dit. Jeg hadde beregnet meg god tid til spaserturen, og kom frem til bestemmelsesstedet noen minutter før klokken 12.00

Kontorlokalene til advokatfirmaet POR Abogados var enda mer elegante enn kontorene til advokatfirmaet Vinge & Co hjemme i Oslo. I resepsjonen presenterte jeg meg og spurte etter advokat Francisco Allende. Damen i resepsjonen reiste seg opp og ba meg om å følge etter henne. Hun førte meg til en garderobe der jeg tok av meg yttertøyet. Deretter ble jeg ført til en pen stue med salongmøbler. Der satt advokat Allende ved et lite bord og bladde i noen papirer.

Da jeg kom inn i rommet reiste advokaten seg straks opp, og sa: ”Velkommen”. Han strakte frem hånden og vi håndhilste. Deretter satte vi oss ned i hver vår stol.

”Jeg går ut fra at det ikke er lenge siden De spiste frokost”, fortsatte han. ”Derfor vil jeg ikke by på noe mat nå. Men etter at vi har hatt vår samtale kan vi gå ut til et spisested som ligger like i nærheten av dette huset. Der kan vi bestille lunsj”.

Jeg visste ikke hva jeg skulle si til det, så jeg tidde.

”Jeg er så lei meg for at vi fikk de dårlige nyhetene fra Angel i går. Men jeg er enig i at det var riktig av ham å si fra om disse korrupsjonsmistankene før vårt møte i dag”, sa advokat Allende ”Det som vi etter planen skulle ha gjort i dag var nemlig å forberede overrekkelsen av de 20 millionene Euro til Dem. Nå når det er reist tvil om hvorvidt en slik overrekkelse vil finne sted må vi dessverre utsette noen av disse forberedelsene til etter at all mistanke om korrupsjon er fjernet”.

”Det holder vel ikke med bare mistanke”, sa jeg. ”Ingen er skyldig før en straffbar handling er bevist”.

”I vanlig strafferett er det korrekt”, sa Allende. ”Men i vår sak gjelder nok andre regler. Vi kan ikke dele ut en større arv til en person som har en slik mistanke hengende over seg. Og det gjelder spesielt fordi arvlater i sitt testamente utrykkelig krevde at mottaker av arven må være en ’aktverdig person’. Da kan bare en mistanke ødelegge Deres muligheter for få utbetalt arven.”

”Det første vi må gjøre i dag blir altså å fjerne den mistanken”, sa jeg. ”For egen del er det ikke vanskelig, for jeg vet at jeg aldri har prøvd å bestikke noen. Og jeg er også overbevist om at ledelsen i firmaet Talleres Navarro heller ikke ville forsøke å gjøre noe slikt. Det var meget ærlige menn som ledet den bedriften”.

”Angel kom med en kommentar da vi satt i drosjen på vei tilbake til hotellet i går kveld”, fortsatte jeg. ”Han nevnte at det er over tredve år siden at rederiet kjøpte Haugen Single Derrick kraner til sine fire skip. Vi kan ikke stole på at direktør Sanchez husker riktig etter så mange år. Derfor hadde Angel sagt til direktør Sanchez at han må dokumentere sine påstander, ellers kan ingen la seg påvirke av de påstandene”.

”Angel har et lite poeng der”, svarte advokat Allende. ”Men det er bare advokatfirmaet Vinge & Co” i Oslo og vårt advokatfirma som sammen kan bestemme om de uttalelsene som direktør Sanchez kommer med skal kunne være avgjørende i denne saken. Vi må nok kunne bevise at de påstandene som direktør Sanchez kommer med er gale før vi kan avvise dem”.

”Jeg tror at det er noe De ikke vet”, sa jeg med hard stemme. Nå begynte jeg å bli irritert på advokat Allende. Han drev med omvendt bevisføring. Her var det altså den anklagede som skulle bevise sin uskyld! Det begynte å bli nokså opplagt at han ikke likte tanken på at mange penger skulle gis til en fremmed mann fra Norge. Han ønsket nok at pengene skulle bli i Spania.

”Det som De ikke vet er at det ikke var noen alternativer til Haugen Single Derrick kraner her i Spania den gangen da vi solgte våre kraner til rederiet Transatlantic Shipping Co”, fortsatte jeg. ”Vi hadde ingen konkurrenter som leverte dekkskraner av samme type som våre Haugen Single Derrick kraner. Hvis rederiet ønsket dekkskraner av typen Haugen Single Derrick kraner, da måtte de velge våre kraner. Vi hadde faktisk et monopol for våre kraner her i Spania gjennom flere år. Hvorfor skulle vi da bestikke rederiets tekniske direktør for at han skulle ’velge’ våre kraner”?

Jeg tidde stille en liten stund. En tanke hadde dukket opp i min bevissthet. Og nå innså jeg at jeg trolig sto sterkere i denne saken enn det som jeg hittil hadde trodd. Advokat Allende forlangte bevis for at jeg og Talleres Navarro ikke hadde forsøkt å bestikke direktør Sanchez, men det kunne jeg trolig gi ham!

Jeg var fremdeles sint på advokat Allende, derfor sa jeg: ”Jeg forstår at bare sannsynlighet ikke holder for Dem. De vil ha bevis for at hverken noen fra Tallers Navarro eller jeg noensinne har forsøkt å bestikke direktør Sanchez. Er ikke det å stille et umulig krav til oss? Forstår jeg det slik at De ønsker å finne en unnskyldning for å stoppe utbetalingen av 20 millioner Euro til meg”?

”Jeg er advokat”, sa Allende. ”Jeg må holde meg til gyldige regler selv om de skulle resultere i uheldige konsekvenser for noen”.

”Vil De bli skuffet hvis jeg kan fortelle at jeg med all sannsynlighet faktisk kan bevise at hverken jeg eller noen fra Talleres Navarro noensinne har forsøkt å bestikke direktør Sanchez”? spurte jeg.

”Nei, jeg ville ikke bli skuffet, men jeg ville bli svært overrasket”, svarte advokat Allende.

”Da kan jeg fortelle Dem at når et rederi kontraherer, det vil si bestiller byggingen av et skip ved et verft, da gjøres denne kontraheringen på grunnlag av en såkalt ’outline specification’ for skipet. Det er ’outline specification’ som beskriver det skipet som skal bygges. ’Outline specification har ingen nøyaktig beskrivelse av alle skipets detaljer, men den skal gi en så grundig beskrivelse av skipet at rederiet vet hva de kjøper. Også de fire skipene som ble bygget på verftet Hijos de Barreras for rederiet Transatlantic Shipping Co ble bygget på grunnlag av en slik ’outline specification’. Og i den spesifikasjonen var det beskrevet hva slags dekkskraner som skipene skulle ha”, forklarte jeg til advokat Allende.

”Vi kjenner ikke den nøyaktige teksten i denne beskrivelsen av dekkskranene”, fortsatte jeg. ”Men jeg er mer enn 90 prosent sikker på at dekkskranene til disse skipene var beskrevet som ’dekkskraner av typen Haugen Single Derrick Crane’. Eventuelt er det lagt til ’eller liknende’, men det er faktisk uten betydning. Meningen blir jo den samme, nemlig ’kraner av en bestemt type’”.

Jeg tok en liten pause før jeg fortsatte: ”Verftet Hijos de Barreras hadde allerede installert Haugen Single Derrick kraner på flere skip før de begynte å bygge de fire skipene til Transatlantic Shipping Co. De var altså godt kjent med våre kraner, og ettersom det ikke fantes alternative kraner av den typen i Spania er det mer enn sannsynlig at ’outline specification’ nevnte våre kraner med navn. Men det som er viktig her er spørsmålet om spesifikasjonen bare sier ’Haugen Single Derrick Cranes’ eller ’dekkskraner av typen Haugen Single Derrick Crane’

Det er svært usannsynlig at spesifikasjonen bare sier ’Haugen Single Derrick Cranes’. Det ville verftet ha motsatt seg på det kraftigste. Da ville jo vi ha kunnet kreve nær sagt hvilken som helst høy pris fra verftet for våre kraner. Men teoretisk kan vi tenke at disse dekkskranene var rederiets leveranse til verftet. Det vil i så fall være nevnt i ’outline specification.’ Likevel ligger det en liten usikkerhet her. Hvis nemlig spesifikasjonen bare sier ’Haugen Single Derrick Cranes’, da kan det være som følge av et utrykkelig ønske fra rederiet. Og et slikt ønske kan være en følge av en bestkkelse.

Men det er altså overveldende sannsynlig at spesifikasjonen sier ’dekkskraner av typen Haugen Single Derrick Crane’. Hvis det er tilfelle, da var det verftet som skulle kjøpe inn kranene. Og dermed var det verftet som bestemte hvilken leverandør det var som skulle få levere dekkskranene. Og da blir jo påstanden om at vi skulle ha forsøkt å bestikke direktør Sanchez helt meningsløs. Vi ville da ikke bestikke en person som ikke hadde noen befatning med innkjøpet av våre kraner?”

Jeg avsluttet min lange fortelling med å si: ”Konklusjonen av det som jeg har sagt er at vi må finne en tredve år gammel ’outline specification’. Men det burde ikke være umulig. Det er viktig å ta vare på et slikt dokument. Vi kan lete i rederiets arkiver. Faktisk bør det også være mulig å finne en kopi av den gamle outline specification blant de dokumentene som skipene oppbevarer. For de aktuelle fire skipene ble ’outline specification’ av svært stor betydning da det viste seg at skipene ikke greide å holde den hastigheten som var spesifisert i denne spesifikasjonen. Hvis det fulgte en eller flere rettssaker som følge av at rederiet nektet å betale mere til verftet da det ble oppdaget at skipene ikke tilfredsstillet kravene i outline spesification, da kan vi også lete i rettsvesenets arkiver”.

”Nå begynner jeg å tro at De faktisk står ganske sterkt i denne saken”, sa advokat Allende. ”Byggingen av disse skipene og rettssakene som fulgte etterpå skjedde før min tid. Men jeg vet hvilke rettsinstanser som behandlet konflikten mellom rederiet og verftet. Jeg skal ta kontakt med dem og be om å få utlevert de dokumentene som er oppbevart fra de rettssakene. Jeg er ganske sikker på at alle dokumentene fra de rettssakene ligger arkivert fremdeles, og den avgjørende ’outline specification’ er helt sikkert blitt tatt vare på. Jeg håper at vi kan få disse dokumentene sendt til oss innen et par dager”.

Jeg er ikke langsint, og nå viste advokat Allende at han ikke bare ønsket å finne frem til sannheten i denne saken, men at han også på en effektiv måte ville være behjelpelig med å finne denne sannheten.

”Det som vi etter planen skal gjøre i dag er å forberede overrekkelsen av de 20 millionene Euro til Dem. Det er riktignok reist tvil om hvorvidt en slik overrekkelse bør finne sted, men nå ser det ut som om begrunnelsen for denne tvilen er svak. Derfor tror jeg at det er riktig at vi fortsetter slik som planlagt”, sa advokat Allende.

”Vårt firma POR Abogados er ikke bare et advokatkontor. Vi arbeider også som finansrådgivere”, fortsatte Allende. ”Nå skal jeg gå og hente en kollega av meg som er økonom og som arbeider med slike saker. Han heter Luis Alvarez”.

Advokat Allende forlot værelset, og etter en liten stund kom han tilbake sammen med en ganske ung mann.

Jeg håndhilste på mannen som sa med et smil: ”Mitt navn er Luis. Og du er den meget heldige mannen som skal få 20 millioner Euro. Jeg skal gjøre mitt beste slik at du kan få plassert de pengene slik at de både er trygge og gir en rimelig avkastning”.

Vi satte oss ned omkring et lite bord, og Luis la frem en del papirer og brosjyrer som han hadde brakt med seg.

”Aller først vil jeg fortelle at du behøver ikke å betale noen arveavgift hverken til norske eller spanske skattemyndigheter”, sa Luis. ”Den arven som du mottar etter avdøde skipsreder Javier Calderon Espinoza kan derfor i sin helhet disponeres av deg. Men vårt firma må sende et brev til norske skattemyndigheter der vi bekrefter at du har mottatt en arv i Spania på 20 millioner Euro. Det brevet må også bli undertegnet av deg. Vi skal sende brevet til de norske skattemyndighetene like etter at pengene er blitt overført til din bankkonto. Det er nødvendig å sende et slikt brev til de norske skattemyndighetene enten du velger å overføre noen av pengene til Norge, eller om du velger å plassere dem eller bruke dem i et annet land”.

Luis tittet bort til meg, og jeg svarte med et nikk: ”Jeg forstår”

”Hva man gjør med pengene sine er alltid et personlig valg”, fortsatte Luis. ”Noen ønsker å spare dem på en sikker måte, og andre ønsker å investere dem på en slik måte at de gir så stort utbytte som mulig. Atter andre ønsker bare å bruke pengene til personlig forbruk. Det er selvfølgelig også mange andre ting som man kan bruke pengene sine til. Mitt første spørsmål til deg er derfor om du har noe spesielt som du ønsker å bruke pengene til. Noe slik kan for eksempel være at du har en bedrift som du ønsker å investere penger i, eller om du har en eiendom som du ønsker å bygge ut eller å forbedre”.

Luis tok en pause, og så spørrende på meg.

”Jeg er en fattig mann med små inntekter”, svarte jeg. ”Derfor ønsker jeg å kunne ta ut cirka 100 000,- Euro til personlig forbruk hvert år. I tillegg ønsker jeg å kunne ta ut større engangs utbetalinger hvis jeg skulle ønske å kjøpe for eksempel en større eiendom.”

”Betyr det at du ønsker at bare et lite beløp skal settes inn på en brukskonto, og at du ønsker å leve av avkastningene av dine investeringer? spurte Luis.

”Ja. Det er riktig”, svarte jeg.

”Da blir mitt neste spørsmål: Ønsker du å gjøre trygge investeringer, eller ønsker du stort utbytte på dine investeringer”? spurte Luis.

”Jeg ønsker at disse pengene skal plasseres så trygt som mulig”, svarte jeg.

”Den tryggeste investering som du kan gjøre er nok i fast eiendom”, sa Luis. ”Men hvis du på et bestemt tidspunkt ønsker å ha kapital tilgjengelig for å kunne kjøpe for eksempel en annen større eiendom, da må du på det tidspunktet ha tilstrekkelig med penger plassert i bank eller i lett omsettelige verdipapirer”.

”Jeg har et annet ønske også”, sa jeg. ”Nemlig at jeg ikke ønsker å kjøpe meg inn i noen form for forretningsvirksomhet der jeg selv må være med som aktiv forretningspartner. Jeg ønsker ikke å ha mer befatning med mine eiendommer enn å være i besittelse av dokumenter som sikrer min eiendomsrett, og å motta regelmessige rapporter som forteller hvilket utbytte som jeg har mottatt fra eiendommene”.

”Greit. Da vet jeg nok til å kunne gi deg noen råd”, sa Luis. ”Det første som må gjøres er å åpne en kapitalkonto i ditt navn i en spansk bank. Deretter må vi overføre de 20 millionene Euro til den bankkontoen.

Vi kan opprette en kapitalkonto for deg allerede i dag. Men banken vil kreve at du setter litt penger inn på kontoen før de oppretter den. Har du for eksempel 1000 Euro som du kan sette inn på kontoen straks når den blir åpnet”?

”Jeg har ikke mange kontanter på meg”, svarte jeg. ”Og det er begrenset hvor mange penger jeg kan ta ut med VISA kortet mitt. Jeg har også et Master kort. Men også fra det kortet kan jeg bare ta ut et begrenset beløp”.

Jeg følte meg svært liten og fattigslig. Jeg hadde faktisk problemer med å skaffe tilveie 1000 Euro.

”Men forhåpentligvis kan jeg til sammen få ut 1000 Euro fra disse kortene”, sa jeg.

Det var tydelig at både Luis og advokat Allende var overrasket over at det var vanskelig for meg å skaffe tilveie bare 1000 Euro.

”I dag kan vi faktisk ikke gjøre noe annet enn å opprette en kapitalkonto i ditt navn”, sa Luis. ”Men jeg skal gi deg et råd om hva jeg syns at du bør gjøre senere når de 20 millionene Euro er overført til den kontoen. Da bør du opprette en tilsvarende konto i et land med en annen valuta enn Euro. Du kan for eksempel opprette en konto i Storbritannia med Pund Sterling som valuta, eller du kan opprette en konto i en bank i USA med amerikanske dollar som valuta. Og så bør du overføre et beløp tilsvarende 10 millioner Euro til den kontoen. Det som du oppnår med det er at du sikrer deg mot tap i tilfelle av valutauro med verditap for Euroen. Og du må også tenke på at ingen bank i verden er helt sikker”.

”Jeg skal også fortelle deg hva jeg syns at du skal gjøre senere når pengene dine er godt plassert i trygge banker”, fortsatte Luis. ”Da skal du forsøke å plassere cirka halvparten av pengene dine i fast eiendom. Men husk at du har rikelig med tid til å kunne tenke deg godt om før du gjør noen store kjøp. Da må du huske på at prisen på fast eiendom er avhengig av tilbud og etterspørsel, og også av rentenivået.

Prisene for boliger til vanlige familier er temmelig avhengig av rentenivået. Disse boligene blir jo ofte kjøpt med lån, og da kan boligkjøperne betale en høy pris hvis de forventer lav lånerente i fremtiden, og motsatt kan de bare betale en lav pris hvis de forventer høy lånerente i den kommende tiden. Vi vet at lånerenter kan forandre seg med tiden fra et nivå nærmere null og opp til over 20 prosent. Dette betyr at hvis du ønsker å kjøpe en eller flere boliger der prisen er renteavhengig, da bør du ikke gjøre det hvis rentenivået har vært spesielt lavt over lengre tid.

Prisen på hus og eiendommer til næringsformål avhenger av forventet økonomisk avkastning. Her er det viktig å merke seg at mange kjøpere av slike eiendommer bare ser på de økonomiske resultatene i den nærmeste fremtiden. Hvis du ønsker å se på den økonomiske utviklingen for en eiendom lengre frem i tiden, da må du forsøke å se hvordan flere ting vil forandre seg i de kommende år. Da må du undersøke om eiendommen er solid og vil vare lenge uten behov for store reparasjoner eller vedlikehold. Du må også vurdere om omgivelsene vil forandre seg slik at eiendommen ikke faller i verdi, men heller at de får eiendommen til å stige i verdi. En ting som er viktig i denne forbindelsen er om det forventes at befolkningen i området rundt eiendommen vil øke eller avta, og om en eventuell befolkningstilvekst vil virke positivt eller negativt for nærmiljøet.

Hvis du er eneeier av eiendommer med hus, da vil det være vanskelig å unngå å være med selv som aktiv forretningspartner. Men du kan kjøpe deg inn som bare deleier, og overlate driften av eiendommen til andre. Det vil i prinsippet være det samme som at du kjøper aksjer i en virksomhet Den aller tryggeste investeringen som du kan gjøre er nok å kjøpe en landeiendom. Det kan for eksempel være et skogsområde eller et jordbruksområde. Ettersom du ikke ønsker å være aktivt med i driften av en eventuell næringsvirksomhet på eiendommen må du overlate en slik drift til noen andre. Hvis du for et eksempel eier en skog, da kan du overlate skogsdriften til et firma som også driver skogsdrift i tilstøtende skoger.

Når du er kommet så langt at du begynner å se deg om etter fast eiendom som du kan kjøpe, da vil vi i firmaet POR Abogados gjerne hjelpe deg. Men det er selvfølgelig først og fremst her i Spania at vi kan gi hjelp.”

Luis tok en pause før han spurte: ”Har du noen spørsmål i forbindelse med det som jeg nå har sagt?”

”Nei”, svarte jeg, og fortsatte: ”Jeg må løse problemene etter hvert som de dukker opp. Men takk for tilbudet. Jeg tror ganske sikkert at jeg kommer til å få behov for finansiell rådgivning i tiden som kommer, og da vil jeg ta kontakt med dere”.

Det oppsto en pause, og så sa Advokat Allende: ”Da er vi vel klare til å gå ned til banken for å opprette en kapitalkonto for Haugen. Men jeg må igjen gjøre det klart at det ikke dermed er avgjort at De vil motta arven på 20 millioner Euro fra skipsreder Javier Calderon Espinoza. Det er blitt rettet alvorlige korrupsjonsbeskyldninger mot Dem. Og De har bare sannsynliggjort, men langt fra bevist at disse beskyldningene er gale. Selv om vi finner at den nevnte ’outline specification’ skulle spesifisere dekkskraner ’av type Haugen Single Derrick kraner eller liknende’ så er ikke det noe bevis for at det ikke har vært gjort forsøk på korrupsjon. Jeg forventer at en samtale med tidligere teknisk direktør Sanchez i rederiet Transatlantic Shipping Co vil avgjøre saken i morgen”.

Advokat Allende reiste seg opp og sa: ”La oss nå gå til banken. Etterpå skal vi spise en lettere lunsj”.

Luis sa at det neppe var behov for at han skulle bli med Allende og meg til banken. Han måtte gå tilbake til kontoret sitt og hadde dessverre ikke tid til å bli med oss til en restaurant for å spise lunsj. Han ønsket meg lykke til og sa at han håpet at jeg ville få utbetalt de 20 millionene Euro uten å møte vanskeligheter.

Luis fulgte Allende og meg til garderoben, der han ventet mens vi tok på oss yttertøyet vårt. Deretter sa jeg farvel til Luis.

Advokat Allende og jeg prøvde ikke å snakke sammen da vi var kommet ut på gaten for der var det masse trafikkstøy. Men vi behøvde ikke å gå langt for å komme frem til banken. Det tok oss bare noen få minutter å gå dit.

Inne i banken var det Allende som førte ordet. Jeg kjenner ganske mange spanske ord, men jeg kan ikke nok spansk til å kunne føre en samtale med noen. Heldigvis snakker de fleste spanjoler med utdannelse ganske godt engelsk. Nå var det altså Allende som fortalte i banken hva vi ønsket, nemlig å opprette en kapitalkonto for meg. Etter en stund hadde bankens funksjonær gjort i stand noen papirer som jeg måtte fylle ut og undertegne. Jeg måtte også vise frem legitimasjonspapirer. Men banken godtok ikke bare bankkortet mitt. De ville også se mitt pass, og heldigvis hadde jeg vært så fremsynt at jeg hadde tatt med meg det. Til slutt kom vi til de pengene som banken ønsket at jeg skulle sette inn på kontoen før de ville åpne den. Banken forventet at jeg skulle sette inn 1000 Euro på kontoen. Jeg følte meg flau. Å forsøke å ta ut pengene i kontanter fra to bankkort som kanskje til sammen ikke kunne gi meg 1000 Euro ville være svært uprofesjonelt. Nei! Jeg hadde vært en dyktig forretningsmann en gang for lenge siden. Nå måtte jeg vise at jeg fremdeles var i stand til å fremskaffe et mindre pengebeløp hvis det var nødvendig. Og det måtte selvfølgelig skje på en profesjonell måte.

Jeg ba derfor om å få låne en datamaskin som hadde en printer koblet til seg. Bankfunksjonæren viste meg inn på et lite værelse der det sto en datamaskin. Han startet datamaskinen, og jeg søkte etter Internet Explorer. Jeg bruker alltid Internet Explorer hvis det er mulig for da har jeg et kjent startbilde som jeg kan søke meg videre fra. Ja! Jeg fikk opp Internet Explorer, og deretter søkte jeg etter DNB, Norway. Korrekt! Jeg kom frem til startfanen til Den Norske Bank.

Jeg har så mange ganger sendt penger til min datter Sigrid i London at jeg er godt kjent med hvordan man overfører penger til utlandet med hjelp av en datamaskin. Derfor var fortsettelsen grei. Jeg valgte å ta ut 10 000 norske kroner fra min sparekonto. Det skulle etter dagens kurs være litt mer enn 1000 Euro. Deretter fikk jeg bankfunksjonæren til å fylle ut mottakerbankens navn og adresse, og nummeret til den kontoen som pengene skulle sendes til. Altså mitt kontonummer i den banken som jeg var inne i. Det var først nå at jeg fikk vite at banken het Banco Santander, og at det altså var i den banken at jeg om noen dager forhåpentligvis hadde en formue på 20 millioner Euro.

Jeg ba bankfunksjonæren om å printe ut en bekreftelse på overførselen av pengene fra Norge, og han ga meg den bekreftelsen. Deretter ordnet Allende opp i de gjenstående formalitetene i banken. Og til slutt fikk jeg fra bankfunksjonæren et lite plastkort der det øverst var trykket med gullbokstaver Banco Santander S.A. og nedenfor var mitt kontonummer trykket på kortet med sort skrift.

I gamle dager da vi slett ikke hadde så mye penger på bankkontoen vår fikk vi en ordentlig bankbok. Nå fikk jeg bare et lite plastkort slik at jeg ikke skulle glemme nummeret på bankkontoen min med 200 millioner kroner. Jeg skulle passe godt på det kortet!

Før vi forlot banken fikk advokat Allende alle de informasjonene om min nyopprettete spanske bankkonto, og min postadresse i Norge, etc. som han måtte ha kjennskap til når han skulle overføre arven til min konto.

Deretter gikk advokat Allende og jeg nedover gaten et stykke. Det var fremdeles mye trafikk i gaten, slik at støyen hindret oss fra å ha en samtale sammen. Men vi gikk ikke langt før Allende førte oss inn i en mindre gate, og da kom vi ganske snart til en restaurant.

”Jeg spiser ofte lunsj på denne restauranten”, sa Allende da vi var kommet innenfor døren.

Vi tok av oss yttertøyet og satte oss ned ved et bord, Klærne la vi på stolene ved siden av oss.

Det var en enkel, men pen restaurant.

”Jeg er ikke sulten”, sa jeg. ”I gamle dager når jeg besøkte Spania ba jeg alltid om å få asparges med majones som forrett. Det var for å regulere magen. Jeg kunne godt tenke meg det samme nå. Men det forutsetter naturligvis at restauranten er i stand til å gi oss det. Og for å fortsette med å være vanskelig så skulle jeg gjerne etterpå ha en omelett med skinke. Men det er vel tvilsomt at restauranten kan tilfredsstille så spesielle ønsker”, sa jeg med et smil. ”Nå vet De hva jeg helst vil ha, og så får De bare bestille det som restauranten kan tilby og som er nærmest opp til mine ønsker”.

Kelneren kom bort til bordet vårt, og han hadde en samtale med Allende på spansk. Han nikket og smilte før han forlot oss på vei til kjøkkenet.

”Kelneren bekreftet at han vil gi deg akkurat det som du ønsker”, sa Allende.

Både mens vi ventet på maten og da vi spiste hadde advokaten og jeg en hyggelig samtale sammen om helt nøytrale ting.

Men da vi var ferdige med å spise sa advokat Allende: ”Jeg håper at du ikke misforstår meg. Jeg ønsker faktisk meget sterkt at du skal få de 20 millionene Euro. Det er jo bare rettferdig at du nå omsider får betaling for din leveranse av åtte dekkskraner. Og spesielt er det rettferdig fordi det var på grunn av dine effektive dekkskraner at rederiet Transatlantic Shipping Co kunne tjene så mange penger istedenfor kanskje å gå konkurs. Men testamentet til skipsrederCalderon Espinoza sier helt klart at mottagere av hans arv må være personer med plettfri vandel og høy moral. Jeg er nødt til å tolke dette strengt, og da er til og med en ikke tilbakebevist mistanke om korrupsjon nok til å sperre for en utbetaling av arven. Jeg håper virkelig at en uttalelse i morgen fra tidligere teknisk direktør Sanchez skal fjerne denne hindringen mot at du skal få motta dine 20 millioner Euro”.

Jeg svarte ikke på det, og Allende vinket på kelneren for å betale. Jeg tilbød meg å være med på å betale for lunsjen, men Allende sa: ”Du behøver ikke å bekymre deg. Vårt firma POR Abogados tar seg godt betalt for oppdraget med å overføre arven etter skipsreder Calderon til riktig mottaker”.

Likevel takket jeg for lunsjen.

Da vi reiste oss opp for å gå sa advokat Allende: ”Nå går jeg tilbake til mitt kontor, og jeg ønsker deg en fortsatt god dag. Vi møtes igjen i morgen klokken 19.00 til middag i lokalene til rederiet Transatlantic Shipping Co. Jeg har forstått at rederiet vil ordne det slik at du blir hentet på hotellet i riktig tid før vi skal møtes”.

”Ja , Angel skal hente meg”, sa jeg.

Da jeg hadde sagt farvel til advokat Allende vandret jeg nokså planløst bortover gatene. Jeg hadde mest lyst til å sette meg ned et sted for å kunne tenke gjennom min situasjon i fred og ro. Men det var alt for kalt til at jeg kunne sette meg ned på en benk ute. Og jeg hadde jo nettopp spist lunsj. Derfor hadde jeg ingen lyst til å sette meg ned på en kafé. Resultatet ble at jeg bare gikk og gikk bortover i gatene.

Men til slutt gikk jeg inn på en kafé og bestilte en kopp kaffe og et lite stykke kake.

Klokken var blitt cirka 16.00 da telefonen min ringte. Jeg ventet å høre stemmen til Victoria da jeg tok telefonen. Men det var Angel som ringte.

”Jeg lovet i går at jeg skulle ringe til deg i dag for å avtale tid for et møte utenfor Prado museet”, sa Angel. ”Vil det passe for deg at vi møter hverandre klokken 13.00 i morgen ved hovedinngangen til museet”?

”Ja. Det vil jeg gjerne. Det blir sikkert hyggelig”, svarte jeg.

”Hvordan gikk møtet med advokat Allende?” spurte Angel, og fortsatte: ”Gikk dere til banken for å opprette en bankkonto til deg?”

”Ja kontoen er opprettet, og jeg har allerede overført noen penger til den”, svarte jeg. ”Men advokat Allende er bekymret over korrupsjonsanklagene mot meg. Han sier at det er helt nødvendig at direktør Sanchez ikke opprettholder slike beskyldninger”.

”Når vi møter Sanchez i morgen kveld, da vil han få anledning til å fortelle om han har opplevd forsøk på korrupsjon, og hvis det er tilfelle om det er noen som vi kjenner som har gjort slike forsøk”, sa Angel. ”Men jeg håper da virkelig at han ikke vil påstå at det er noen som vi kjenner som har gjort forsøk på å bestikke ham. Du må ikke bekymre deg for det”.

Angel fortsatte: ”Da har vi altså en avtale, nemlig at vi skal møte hverandre utenfor Prado museet i morgen klokken 13.00”.

”Ja”, svarte jeg, og dermed avsluttet vi samtalen.

Etter å ha sittet på kaféen ganske lenge gikk jeg ut på gaten for å fortsette min vandring henimot ubestemt mål. Men det begynte ganske snart å regne, og da bestemte jeg meg til å dra tilbake til hotellet.

Da jeg var kommet frem til hotellet, gikk jeg direkte opp på rommet mitt. Det første jeg gjorde der var å ringe til Victoria.

Hun svarte straks: ”Hallo”.

”Det er meg”, sa jeg.

”Hvordan går det der nede?” spurte Victoria. ”Kommer du snart hjem”?

”Savner du meg”? spurte jeg.

”Nå har jeg det godt om dagen”, svarte Victoria. ”Nå er det ingen som maser på meg”.

”Men du har det enda bedre når jeg er hjemme? Spurte jeg, og fortsatte: ”Ja, jeg tror at jeg kommer hjem om et par dager”.

Jeg hadde jo løyet for Victoria og sagt at jeg reiste til Madrid for å hjelpe til i en juridisk konflikt angående noen dekkskraner som jeg hadde levert for mange år siden. Nå ville Victoria vite om jeg hadde fullført oppdraget mitt, og om jeg hadde fått et rimelig honorar for den jobben som jeg hadde gjort.

”Jeg tror at jeg vil ha gjort jobben min ferdig i morgen, og at jeg kan reise hjem dagen etterpå”, svarte jeg. ”Men det er ikke sikkert ennå. Jeg vet fremdeles ikke hva jeg kommer til å få i betaling for jobben”. ”Idiot”! sa Victoria. Hun kaller meg ofte for det. ”Du kan da ikke reise til Spania og være der i mange dager uten å vite hva du skal få som betaling. Kanskje du bare får takk!”

”Dessverre er det nok en mulighet for det”, sa jeg. Victoria visste ikke at det faktisk var en uhyggelig stor sjanse for at jeg måtte reise hjem uten å ha fått noe mer igjen for Madrid reisen enn eventuelt et ’takk for besøket’.

Victoria og jeg pratet ganske lenge sammen. Det var tydelig at Victoria savnet meg. Og at hun savnet gamle meg, det gjorde meg glad. Selv om jeg skulle måtte reise tomhendt hjem til Oslo, så visste jeg i alle fall at jeg var ønsket hjem.

Da jeg hadde avsluttet samtalen med Victoria, ville jeg ringe til min datter Sigrid i Dublin. Men jeg ville ikke forstyrre henne hvis hun var på skolen. Derfor åpnet jeg i-paden min og fant frem ikonet for Life 360. Jeg trykket på det ikonet, og den siden som kom frem viste blant annet et ikon for Sigrid. Jeg trykket på ikonet for Sigrid, og den neste siden som kom opp viste hvor Sigrid befant seg. Jeg så at hun var hjemme på hybelen sin.

Jeg hadde brukt mobiltelefonen min da jeg ringte til Victoria. Men det er ganske dyrt å bruke mobiltelefon når man skal ringe fra Spania til Irland med et norsk SIM kort. Selv om jeg kanskje snart skulle bli rik kunne jeg ikke se noen grunn til å bruke penger unødvendig. Jeg kan nemlig snakke gratis med Sigrid med bruk av Skype. Derfor tittet jeg igjen på i-paden, og fant ikonet for Skype. Nå trykket jeg på det ikonet, og den siden som kom opp viste at Sigrid var pålogget. Da kunne jeg trykke meg videre frem til en samtale med Sigrid. Det gjorde jeg, og hun svarte straks.

Hun kan se hvem som ringer, derfor var det første hun sa: ”Opplever du noe spennende i Spania”?

”Nei, egentlig ikke”, svarte jeg. ”Men jeg bor fint på et luksus hotell, og i går spiste jeg middag på en restaurant som har to Michelin stjerner”.

”Hvem betaler”? spurte Sigrid. Hun ønsker nok ikke at jeg skal sløse bort pengene mine, for hun trenger fremdeles litt økonomisk hjelp fra foreldrene sine før hun er ferdig med utdannelsen sin.

”Er du engstelig for at jeg skal ruinere meg nå?” spurte jeg. ”Middagen spanderte spanjolene. Men hotellet må jeg kanskje betale selv”.

”Da håper jeg at de betaler deg så mye for den jobben som du gjør for dem at det i det minste dekker hotellregningen”, sa Sigrid. Min datter er faktisk ganske fornuftig når det gjelder økonomiske saker.

”La oss håpe det. Men det er langt fra sikkert”, svarte jeg. ”Mamsen kalte meg idiot da jeg ga det samme svaret til henne”.

”Jeg er enig med mamsen”, sa Sigrid 

”Det er du alltid”, sa jeg.

Sigrid og jeg hadde en lang samtale sammen. Hun fortalte siste nytt fra skolen sin og om det som hun nylig hadde opplevd i Dublin. Og jeg fortalte litt mer utførlig om mine opplevelser de siste dagene.

Da samtalen med Sigrid var slutt fortsatte jeg å bruke i-paden. Først undersøkte jeg om jeg hadde fått noen interessante eller viktige e.post meldinger. Men det hadde jeg ikke fått, derfor jeg slettet dem alle sammen.

Deretter søkte jeg frem NRK og så om de kunne presentere noen viktige nyheter. Men jeg fant ingen nyheter som var spesielt interessante for meg.

Til slutt fant jeg frem værmeldingen, og undersøkte værvarselet for både for Oslo, Dublin og Madrid. Det var pent vær både i Oslo og Dublin. Men i Madrid regnet det, og det skulle det fortsette med de nærmeste dagene fremover.

Jeg tok det med ro på hotellrommet mitt en stund før jeg gikk ned til hotellets salonger. Etter å ha sittet der en stund og bare stirret sløvt fremfor meg, gikk jeg inn i spisesalen for å bestille en etter spansk oppfatning svært tidlig middag. Jeg var ikke spesielt sulten så jeg ville bare ha en hovedrett og kanskje litt dessert etterpå.

Jeg sa til kelneren at jeg ikke var sulten. Han viste meg menyen og anbefalte en rett med villsvin. Greit. Jeg godtok det, og så prøvde jeg å bestille en øl til maten. Men kelneren var ikke enig i det. Han mente at jeg måtte drikke rødvin til så god mat. O.K. Det var kanskje ikke noen dårlig idé å drikke litt rødvin. Maten ville nok smake bedre da, og for meg var det kanskje enda viktigere at jeg pleier å sove godt når jeg har drukket rødvin. Jeg burde absolutt være utvilt til neste dag for da skulle det skje viktige ting. Da skulle jeg bli rik – eller kanskje ikke rik.

Maten viste seg å være meget god, og det var rødvinen også. Jeg følte meg svært fornøyd da jeg bestilte en liten dessert for å avslutte måltidet.

Etter at jeg hadde forlatt middagsbordet ruslet jeg med litt ustøe ben bort til heisen. Den brakte meg opp til sjette etasje, og der låste jeg meg inn til hotellrommene mine. Jeg gikk gjennom stuen og direkte bort til soverommet. Nå følte jeg meg skikkelig trett, og tok meg bare tid til å skifte til pysjamas før jeg krøp til sengs og sovnet nesten med det samme.

Da jeg våknet neste morgen husket jeg straks at jeg også denne natten hadde jeg glemt å stille mobiltelefonene mine på vekking om morgenen. Jeg ble engstelig for at jeg hadde forsovet meg. Jeg måtte jo ikke sove så lenge at jeg ikke ville rekke frem til møtet med Angel klokken 13.00 utenfor Prado museet.

Og hvis jeg skulle ha frokost måtte jeg jo møte opp i frokostrommet før de sluttet med å servere frokost.

Jeg så på klokken og ble beroliget da jeg så at den ikke var mer enn 8.30

Jeg sto opp, kledde på meg, og gikk på badet for å pusse tenner og barbere meg.

Da jeg var klar gikk jeg ned til frokostrommet. Der traff jeg den samme kelneren som hadde servert meg dagen før. Jeg fikk mitt ’faste’ bord, og jeg ba kelneren om å skjenke te til meg.

Jeg tok også et glass med melk. Men jeg spiste ikke mye, bare et par stykker loff som jeg stakk inn i en toastmaskin. Jeg brukte appelsinmarmelade som pålegg.

Klokken var bare 10.00 da jeg forlot frokostrommet. Jeg gikk ut i resepsjonen, og der spurte jeg etter den beste veien til Prado museet. Mannen i resepsjonen anbefalte meg å bruke Metro.

”Det regner ute, så det vil være for langt for deg å spasere dit”, sa han. ”Det er en Metro stasjon like i nærheten. Gå dit, og ta undergrunnen til museet”.

Han ga et kart til meg, og forklarte hvordan jeg skulle komme meg til Prado museet.

Det var tre timer til jeg skulle være ved Prado museet. Hva skulle jeg gjøre i den tiden? Jeg bestemte meg for å bli på hotellet, og gikk derfor tilbake til hotellrommet mitt. Jeg tok frem i-paden og i de neste to timene underholdt jeg meg med den. Blant annet åpnet jeg Google Earth og brukte den til å vandre rundt i Madrid. Det var bedre å bevege seg gatelangs i Madrid på en dataskjerm enn å gå ute i de gatene når det pøsregnet.

Da klokken var blitt halv ett forlot jeg hotellet. Det er ukomplisert å reise med Metroen i Madrid. Turen til museet tok bare tyve minutter, slik at jeg var der allerede ti minutter på ett.

Det regnet kraftig så jeg gikk helt frem til inngangen til museet. Der sto jeg under tak. Jeg hadde stått og ventet et par minutter da telefonen min ringte.

Jeg svarte på oppringningen, og hørte stemmen til Angel:

”Jeg er fryktelig lei meg”, sa han. ”Jeg har sittet i et viktig møte i hele formiddag, og først nå har jeg fått mulighet til å ringe til deg. Dette møtet kommer sannsynligvis til å vare enda et par timer, og jeg må være tilstede inntil møtet er slutt. Derfor kan jeg ikke komme til Prado museet i dag”.

”Jeg går ut fra at du allerede er der, eller er underveis til vårt avtalte møtested”? fortsatte han.

”Ja, jeg står nå øverst på trappen foran inngangen til Prado museet”, svarte jeg.

”Jeg så frem til å skulle vise deg vårt utmerkede museum”, sa Angel. ”Hva vil du gjøre nå”?

”Jeg har besøkt Prado museet før”, svarte jeg. ”Men det er lenge siden, og et slikt museum kan man jo besøke mange ganger. Det var leit å høre at du ikke kan komme. Jeg vil savne noen å prate med, men jeg vil ikke avbryte mine planer om å besøke museet. Derfor kommer jeg sikkert til å tilbringe de neste par timene alene der inne.

”Ja. Jeg er altså lei meg for at jeg må skuffe deg nå. Men senere i dag klokken 18.30 kommer jeg til hotell Adler for å kjøre deg til den planlagte middagen i våre rederilokaler. Den formelle overrekkelsen av de 20 millionene Euro til deg vil skje der nå i kveld”.

”Jeg skal stå klar i hotellets resepsjon i kveld klokken 18.30”, svarte jeg.

Etter å ha avsluttet samtalen med Angel gikk jeg inn i museet og kjøpte en inngangsbillett.

Trolig er ikke jeg alene om å bli temmelig fort trett av å gå omkring og se på malerier i et museum. Allerede etter en time følte jeg meg trett. Jeg tror nok at jeg hadde holdt ut lenger hvis maleriene på Prado museet hadde vært mer ’moderne’. De fleste maleriene som er utstilt i Prado museet er nemlig malt fra 1300-tallet og fram til tidlig 1800-tallet, og de har mer historisk enn kunstnerisk interesse for meg.

Jeg bestemte meg til å ta en pause på kafeen. Der bestilte jeg en kopp kakao, og et lite stykke kake.

Mens jeg satt der tenkte jeg på hva Angel hadde sagt da vi hadde vår telefonsamtale like før jeg var gått inn på museet. Nei det var det som Angel ikke hadde sagt som plaget meg. Han hadde ikke sagt ’forhåpentligvis’ vil de 20 millionene Euro bli overført til deg i kveld. Under tidligere samtaler med Angel hadde han vært svært nøye med å påpeke at det ikke var sikkert at jeg ville få de pengene. Kanskje Angel hadde hatt en ny samtale med direktør Sanchez om korrupsjonsanklagen? Nei, det var ikke sannsynlig. Men det var merkelig at Angel hadde sagt at overrekkelsen av pengene ’vil skje’ i kveld istedenfor ’er planlagt å skulle skje’ i kveld.

Dette ga meg en underlig følelse av uro.

Etter å ha sittet en ganske lang stund på kafeen, gikk jeg tilbake til utstillingslokalene. I en knapp time vandret jeg omkring og så på verker som er skapt av noen av historiens mest berømte kunstnere.

Da jeg forlot museet var jeg trett. Jeg tok metroen tilbake til hotellet, og gikk direkte opp på hotellrommet. Der kledde jeg av meg og krøp opp i sengen. Jeg er en mer enn åtti år gammel mann som av og til føler behov for å hvile litt også midt på dagen. For sikkerhets skyld stilte jeg mine to telefoner til å ringe klokken 17.30. Det kunne jo tenkes at jeg sovnet. Nå var klokken 16.00. Det var altså bare en og en halv time til jeg måtte stå opp igjen.

Det var godt at jeg hadde stilt telefonene mine på vekking, for jeg hadde sovnet nesten med det samme jeg hadde lagt meg ned i sengen. Jeg ble vekket igjen ved at telefonene mine ringte.

Jeg sto opp fra sengen og følte meg litt ør i hodet. Men om ikke lenge skulle jeg være tilstede i et høytidelig middagsselskap. Derfor kledde jeg langsomt på meg mine selskapsklær. Hvit skjorte med slips i halsen, dress og sorte selskapssko. Jeg kontrollerte resultatet i speilet. Vanligvis unngår jeg å se i speil. Med god grunn! Også denne gangen ble jeg deprimert da jeg så speilbildet mitt. Klærne var O.K. Men herregud! De kunne ikke skjule det som var under. Jeg så en liten og lett krokete gammel mann med en alt for stor mage. Han hadde et skallet hode med litt hvitt hår nederst i nakken. Briller med sterke forstørrelsesglass hang på nesen. Huden i ansiktet var rynket, og fyren virket gretten.

Kunne noen gi 200 millioner kroner til en slik person? Huff! Det gjorde de nok ikke med glede.

Da jeg gikk ned til hotellets resepsjon like før klokken var blitt 18.30 hadde jeg greid å overbevise meg selv om at det var utenkelig at de 200 millionene ville bli gitt til meg.

Angel var tidlig ute. Han sto og ventet på meg i resepsjonen. Vi gikk sammen ut til bilen hans og satte oss inn i baksetet. Jeg lurte på om Angel noen gang kjørte bilen sin selv, eller om sjåføren alltid kjørte ham.

”Direktør Miguel Sanchez er selvfølgelig også invitert til dette middagsselskapet”, sa Angel. ”Han skal jo bli overrakt 200 000 Euro i kveld for det gode arbeidet som han gjorde i den tiden da han var teknisk sjef i rederiet. Han bor i naborommet ditt på hotellet, og jeg spurte om ikke han også ville være med oss i bilen når jeg kom for å hente deg. Men han svarte at han ville dra til rederiet i forveien for å hilse på gamle kollegaer. Du vil snart få møte ham”.

”Kommer det mange til middagsselskapet?” spurte jeg.

”Det kommer bare menn”, svarte Angel. ”Foruten deg, meg og Miguel Sanchez vil det komme fem menn, og de er: Min fetter Ernesto Calderon som er administrerende direktør i rederiet, Geraldo Garcia som er nåværende teknisk direktør i rederiet, Benedicto Salvador som er administrerende direktør i advokatfirmaet POR Abogados, og til slutt to personer som du allerede har møtt, nemlig advokat Francisco Allende og siviløkonom Luis Alvarez som begge arbeider i i advokatfirmaet POR Abogados.”

Jeg ble glad for å høre at vi bare skulle være åtte personer rundt middagsbordet. Jeg blir nemlig alltid engstelig hvis jeg får oppmerksomheten rettet mot meg når det er mange mennesker til stede.

Etter at vi hadde kjørt i cirka 20 minutter kom vi til en stor bygning. ”Her er det”, sa Angel.

Vi gikk ut av bilen, og inne i bygningen tok vi heisen opp til øverste etasje.

Angel ledet meg inn i en salong der det satt fem menn. De reiste seg da vi kom inn i rommet, og Angel presenterte meg for sin fetter Ernesto Calderon og teknisk direktør Geraldo Garcia. Jeg håndhilste på advokat Allende og Luis som jeg jo hadde møtt dagen før, og Angel presenterte meg for direktør Benedicto Salvador.

Det var også en ung dame til stede, og hun bød oss på drinker. Jeg takket nei, men det er jo vanlig i Spania å ta seg en drink før middagen.

Vi satte oss ned, og Angel spurte om hvor Miguel Sanchez befant seg. ”Han har ikke kommet ennå”, svarte direktør Garcia.

”Er du sikker på det?” spurte Angel overrasket. ”Min sjåfør kjørte Miguel fra flyplassen til hotellet cirka klokken 13.00 i dag. Og jeg ringte og snakket med ham da han satt i bilen. Jeg tilbød å kjøre også ham hit sammen med Haugen. Men han svarte at han ikke ville bli på hotellet så lenge før han dro hit for å treffe sine tidligere arbeidskollegaer. Han skulle altså ha kommet hit for lenge siden”.

”Hvis han hadde kommet hit, da hadde vel jeg vært den første som han hadde tatt kontakt med”, sa Garcia.

”Da får vi bare vente til han gir livstegn fra seg”, sa Angel.

Ernesto Calderon henvendte seg til meg og spurte om hva jeg syntes om Prado museet. ”Min fetter Angel er svært kunstinteressert”, sa han.

”Det var jo meningen at han skulle ha vært sammen med meg på museet i dag”, svarte jeg, og fortsatte: ”Det hadde vært hyggelig å kunne diskutere kunstverkene med noen. Men i et så interessant museum kan man jo godt gå alene også. Jeg tilbrakte cirka to og en halv time der”.

”Bra! Det betyr at du likte museet”, sa Angel De to fetterne og jeg fortsatte å prate om Prado museet, mens de tre herrene fra advokatfirmaet POR Abogados satt og snakket spansk sammen.

Da klokken var blitt 19.20 og Miguel Sanchez fremdeles ikke hadde latt høre fra seg, sa Ernesto Calderon: ”Nå må vi ringe til Miguel og spørre ham om hvor han er.”

”Jeg kjenner telefonnummeret hans, og kan ringe”, sa Angel. Han tok frem telefonen sin og ringte.

Ingen svarte.

”Da foreslår jeg at vi ringer til hotellet og spør om de vet noe om hvor Miguel befinner seg”, sa Ernesto Calderon.

”Jeg skal få tak i telefonnummeret til hotellet”, sa Angel. Han reiste seg og gikk ut fra rommet.

Etter en liten stund kom Angel tilbake og sa: ”Jeg har ringt til hotellet. De kunne ikke umiddelbart si om Miguel er på hotellet, men de skulle gå opp til rommet hans for å undersøke om han er der”.

”La oss vente til vi får et svar fra hotellet”, sa Ernesto. ”Hvis vi ikke greier å få kontakt med Miguel, da foreslår jeg at vi går og setter oss til bords uten ham”.

Vi måtte vente ganske lenge, og vi var begynt å bli temmelig utålmodige da telefonen til Angel omsider ringte.

Angel la telefonen inn mot øret, og jeg så at han ble forskrekket da han hørte hva som ble sagt til ham.

Angel avsluttet telefonsamtalen med bare å si: ”Takk for opplysningen”. Deretter la han telefonen ned i lommen sin.

Angel så på oss og virket både oppskaket og bedrøvet på samme tid. Han sa: ”Miguel Sanchez er død”.

Vi ble alle sammen sittende tause inntil Ernesto spurte: ”Fikk du noen flere opplysninger fra hotellet”?

”Nei. De har ringt etter ambulanse. Han som jeg snakket med sa at de hadde låst seg inn på rommet til Miguel, og at han ble funnet på badet. De trodde at han kanskje var død av hjertesvikt”, svarte Angel.

”Hva gjør vi nå”? spurte Ernesto. Han så henimot de tre herrene fra firmaet POR Abogados.

Etter en pause var det advokat Allende som svarte: ”Hvis rederiet står fast ved sin middagsinvitasjon, da foreslår jeg at vi går inn og setter oss ned ved spisebordet før maten blir dårlig av all denne ventingen. Dessverre blir ikke dette et festmåltid slik som det var planlagt. Det blir altså ikke mulig i kveld å overrekke direktør Miguel Sanchez hans arv etter avdøde skipsreder Calderon Espinoza. Dessverre blir det heller ikke mulig å overrekke Ragnar Haugen hans arv før vi får fjernet all mistanke om at det ble gjort forsøk på korrupsjon i forbindelse med salget av hans skipskraner til rederiet Transatlantic Shipping Co. Men Haugen påpeker at ’outline specification’ for de fire skipene som fikk hans kraner vil kunne fjerne denne mistanken. Hvis denne ’outline specification’ nevner at skipene skal ha ’dekkskraner av typen Haugen Single Derrick Crane’ istedenfor bare kategorisk bestemmer ’Haugen Single Derrick Cranes’ da er det usannsynlig at rederiets tekniske direktør ble utsatt for forsøk på bestikkelser i forbindelse med de kranene.

Jeg har allerede bedt om å få tilsendt en kopi av denne ’outline specification’ og det er mulig at jeg kan få den allerede i morgen. Etter å ha studert den vil det bli avgjort om vi kan overføre pengearven til Haugen. Jeg hadde virkelig håpet og trodd at direktør Sanchez her i kveld hadde kunnet fjerne enhver mistanke om forsøk på korrupsjon i forbindelse med Haugen- kranene”.

Angel reiste seg og sa: ”Vi er alle klar for å spise middag, så la oss gjøre det. Ingen ønsker at god mat skal gå til spille”.

Angel førte oss inn i spisesalen.

Den unge damen som hadde servert drinker ute i salongen hadde kommet inn i spisesalen før oss, og hun var nå i ferd med å rydde vekk den åttende kuverten fra bordet.

Vi lot henne bli ferdig med sitt arbeid før vi satte oss ned ved spisebordet.

Stemningen var trykket, og det ble ikke sagt mye. Men vi ble oppvartet av to kelnere, og den treretters middagen var meget velsmakende.

Fra det lille som ble sagt under middagen forsto jeg at direktør Miguel Sanchez hadde vært en meget sympatisk mann som var svært godt likt av sine kollegaer. Hans overraskende og hurtige bortgang hadde sjokkert de andre middagsgjestene.

Straks vi var ferdige med å spise, reiste skipsreder Ernesto Calderon seg opp og sa: ”Jeg beklager at denne kvelden ikke ble den feststunden som vi hadde håpet og trodd at den skulle bli. Det har oppstått en ny situasjon som vi må omstille oss til. Blant annet har jeg en presserende oppgave, nemlig å fortelle fru Miguel Sanchez om hennes manns bortgang. Overrekkelsen av min onkel Calderons arv til familien Sanchez og til Ragnar Haugen må utsettes, men vil forhåpentligvis skje i løpet av de nærmeste par dagene. Jeg overlater den saken til advokat Francisco Allende som har alle fullmakter til å overføre de pengene. Jeg takker for i kveld. Nå må jeg gå for å utføre en av de aller tristeste oppgavene som jeg har hatt i hele mitt liv”.

Vi reiste oss fra bordet, og jeg så at Ernesto Calderon nesten var på gråten. Han forsvant før jeg fikk anledning til å takke ham for middagen.

Advokat Allende henvendte seg til meg og sa at han ville ta kontakt med det samme han hadde noe nytt å fortelle til meg. Han ga visittkortet sitt til meg, og jeg ga mitt til ham.

Angel kom bort til meg og sa: ”Jeg skal kjøre deg tilbake til hotellet”. Han tok frem telefonen og jeg skjønte at han ringte til sin sjåfør.

Vi sa adjø til de andre middagsgjestene og gikk ut på gaten. Etter å ha ventet en liten stund kom bilen til Angel kjørende. Vi satte oss inn og Angel sa til sjåføren at vi skulle til hotell Adler.

”Det som skjedde med Miguel Sanchez er jo fryktelig, og spesielt tragisk fordi det skjedde like før han skulle motta 200 000 Euro som takk for hans gode arbeide for vårt rederi”, sa Angel.

”Jeg forstår at direktør Sanchez var gift. Da blir det vel fruen som får de pengene?” spurte jeg.

”Det håper jeg da virkelig”, svarte Angel. ”Men pengene var jo testamentert til Miguel, og han rakk altså ikke å få dem. Hvorvidt pengene nå går til hans frue blir en juridisk sak som advokatene må finne ut av”.

Angel fortsatte: ”Men fra det som advokat Allende sa før vi gikk inn i spisesalen fikk jeg det inntrykket at han har bestemt seg for å gi deg din arv hvis en bestemt ’outline specification’ sier ’Haugen kraner eller liknende’.”

”Ja, for direktør Sanchez kan jo ikke lenger komme med noen uttalelse om et eventuelt korrupsjonsforsøk”, svarte jeg.

”Og den eneste som har nevnt mistanke om korrupsjon er Angel”, tenkte jeg, men det sa jeg selvfølgelig ikke høyt.

Da vi kom frem til hotellet ga Angel meg sitt visittkort og sa: ”Når du har fått overført pengearven til bankkontoen din, da må du ringe til meg”.

”Ja takk. Jeg skal gjøre det”, svarte jeg og gravde frem mitt eget visittkort som jeg ga til ham med ordene: ”Bedre sent enn aldri, sier vi i Norge. Men telefonnummeret mitt hadde du vel fått oppgitt av advokatfirmaet POR Abogados allerede før jeg kom til Madrid?”

Angel nikket.

Deretter håndhilste vi og sa adjø til hverandre.

Jeg gikk direkte opp til hotellrommet mitt.

Det var ukoselig å vite at en mann hadde dødd i naborommet bare noen timer tidligere. Men jeg var trett, og nå ønsket jeg ikke å tenke på dagens hendelser og skuffelsen over at jeg ikke hadde fått de 20 millioner Euro. Jeg gikk derfor straks og la meg. Da jeg hadde lagt meg bestemte meg til at jeg neste morgen skulle ringe til Victoria og Sigrid. Den siste tanken beroliget meg, og jeg sovnet straks.

Da jeg våknet neste morgen husket jeg at jeg ennå en gang hadde glemt å stille mobiltelefonene mine på vekking. Jeg tenkte at jeg var nok begynt å bli senil. Men jeg kunne vel ikke forvente noe annet så gammel som jeg var blitt.

Jeg så på klokken og den viste 08.10. Utmerket! Det var jo passe tid for å stå opp. Jeg skulle spise frokost. Men jeg hadde ingen planer for resten av dagen.

Jeg kledde på meg og gjorde mitt enkle toalettstell. Deretter forlot jeg hotellrommet og tok heisen ned til frokostrommet.

Jeg hadde forsøkt å fortrenge tanker omkring min nåværende situasjon. Men mens jeg satt og spiste frokost var det ikke lenger mulig for meg å fornekte at jeg var dypt skuffet over at jeg ikke hadde fått de pengene som jeg var blitt lovet. Istedenfor satt jeg nå og var bekymret for min økonomi etter å ha bodd på et dyrt hotell i flere dager. Istedenfor å bli rik hadde løftene om en stor arv etter skipsreder Javier Calderon ført til at jeg hadde brukt opp masse av mine sparepenger på luksus som jeg hverken hadde behov for eller glede av. Jeg følte at jeg i de siste dagene ikke hadde hatt styring over det som hadde skjedd med meg, og at jeg bare hadde fulgt viljeløst etter hendelser som var bestemt av andre. Jeg følte meg som et esel. Hvis man vil få et esel til å gå fremover, da kan man binde en stang over hodet på dyret og i den bortre enden kan man henge en gulrot. Eselet ønsker å spise gulroten og går etter den selv om gulroten stadig henger en armlengde foran dyret. Var ikke jeg like dum som eselet? 20 millioner Euro var gulroten, og stadig oppsto det hindringer for at jeg skulle få dem. Først kom Angels påstander om at direktør Sanchez hadde fortalt ham om at jeg hadde prøvd å bestikke Sanchez, og nå kunne ikke Sanchez avsanne slike påstander fordi han var død.

Jeg begynte å tenke tilbake på det som hadde skjedd kvelden før. Da vi satt og spiste middag i rederiets spisesal hadde meget av samtalen dreid seg omkring Sanchez. Jeg hadde forstått fra det som ble sagt at direktør Miguel Sanchez hadde vært en meget sympatisk mann som var svært godt likt av sine kollegaer. Hvordan kunne en slik mann ha kommet med usanne beskyldninger mot meg? Det var ikke trolig, og han ville helt sikkert ha avsannet slike påstander hvis han hadde vært i live. Men han hadde altså plutselig dødd slik at han ikke kunne gjøre det. Da sto Angels påstander tilbake uimotsagt.

Nå følte jeg at jeg begynte å fryse. Jeg fikk en tanke som gjorde meg redd: Tenk om direktør Sanchez slett ikke var død av hjertesvikt? Tenk om han rett og slett var blitt myrdet? Jeg var den siste på listen over mulige mottakere av arven etter Javier Calderon. Hvis det ikke var mulig å gi arven til meg, da ville høyst sannsynlig arven gå til Javiers to nevøer.

Angel og hans fetter Ernesto hadde således et godt motiv for å hindre at jeg fikk arven.

Nei! Nå måtte jeg ikke la fantasien min løpe løpsk. Men jeg måtte heretter forsøke å unngå å bli styrt av andre.

Jeg måtte ta mine avgjørelser selv. Det første jeg måtte bestemme meg for var om jeg straks skulle reise hjem, eller om jeg skulle bli en dag til. Men det som advokat Allende hadde sagt kvelden før var jo klar tale, nemlig at hvis den avgjørende ’outline specification’ sier ’dekkskraner av typen Haugen Single Derrick Cranes’ da skal Javiers pengearv gis til meg.

Og advokat Allende hadde sagt at det var mulig at han kunne motta den aktuelle ’outline specification’ allerede i dag.

Da var pengene så nære at det var meningsløst å forlate Madrid før tidligst neste dag.

Men jeg kunne jo flytte til et billigere hotell. Jeg bestemte meg til å undersøke på internett om jeg ikke kunne finne et hotell som var mer i min klasse enn hotell Adler.

Etter at jeg var ferdig med å spise frokost ruslet jeg opp til hotellrommet mitt igjen.

Nå ville jeg ringe til Victoria og Sigrid. Det var ikke sikkert at noen av dem ville svare, for Victoria var kanskje på jobb, og Sigrid var sannsynligvis på skolen. Men jeg ville prøve å ringe til dem, for jeg ønsket å høre stemmene deres og få en følelse av trygghet. Nå ønsket jeg bare å komme hjem. Jeg tenkte at det var jo ganske merkelig at jeg som befant meg i et luksuriøst hotell og ventet på at jeg om noen få timer skulle få overrakt ufattelig mange penger likevel skulle føle jeg meg utilpass og engstelig.

Ja! Jeg følte meg urolig, og jeg innså nå at jeg forventet at noe galt skulle komme til å skje.

Jeg har for lengst erkjent at jeg ikke er noen intelligent mann. Men jeg har stor respekt for min underbevissthet. Nå trodde jeg at min underbevissthet hadde registrert at jeg kanskje var i vanskeligheter eller kanskje endog var i fare.

Jeg ringte til Victoria. Hun svarte straks. Det var deilig å høre stemmen hennes. Hun spurte om hvordan jeg hadde det, og om jeg ikke kom hjem snart. Jeg hadde jo løyet til Victoria om denne reisen, og nå fortsatte jeg å lyve. Men jeg sa at jeg trodde at jeg ville komme hjem neste dag. Og jeg fortalte at jeg bodde bra. Victoria fortalte at hun skulle være hjemme hele dagen inntil hun om kvelden skulle gå til sykehjemmet på nattevakt. Victoria og jeg pratet lenge sammen, og jeg følte meg rolig da vi avsluttet samtalen.

Deretter ringte jeg til Sigrid. Hun svarte også. Men hun var på skolen og kunne ikke prate lenge med meg. Men hun fortalte at hun hadde det fint og at det gikk bra med skolearbeidet.

Etter at jeg hadde pratet med min kone og datter tittet jeg litt i i-paden for å se om jeg hadde fått noen e.mails. Ja det hadde jeg, men det viste seg at alle sammen var fra reisebyråer og andre firmaer som hadde diverse reklame-tilbud til meg. Altså totalt uinteressante henvendelser. Jeg slettet dem alle sammen.

Etterpå brukte jeg i-paden for å finne et rimelig hotell i Madrid. Jeg åpnet internettsidene til reisebyrået Expedia. De presenterer ikke bare hotellene, men viser også hvor de ligger i byen. Jeg ønsket å finne et hotell som lå sentralt i Madrid, og med Expedias hjelp hadde jeg snart notert meg navnet og adressen til flere rimelige hoteller som lå i nærheten av hotell Adler. Nå kunne jeg gå og se hotellet før jeg bestilte rom der. Jeg hadde fremdeles tid til å si opp rommet mitt på hotell Adeler, men jeg bestemte meg til å bli der enda en natt.

Nå hadde jeg fått noe å gjøre den dagen, nemlig å gå rundt for å finne et godt hotell.

Jeg tok på meg ytterklærne, og forlot hotell Adeler. De neste drøye to timene brukte jeg til å lete opp hoteller, og å gå inn i resepsjonen for å se om jeg likte hotellet. Et av hotellene hadde en koselig kafeteria. Der satte jeg meg ned for å hvile. Jeg bestilte en kopp kaffe og en liten kake.

Klokken var cirka 14.30 da jeg kom tilbake til hotell Adeler for å gå direkte opp på rommet mitt. Men idet jeg kom ut av heisen i sjette etasje og gikk bort til døren inn til mitt rom, så jeg at to uniformerte politimenn gikk inn til det rommet som hadde tilhørt direktør Sanchez.

Nå kjente jeg at angsten kom tilbake for fullt. Hvorfor var det politimenn inne i det rommet der direktør Sanchez hadde dødd? Hadde han likevel ikke dødd av hjertesvikt? Den tanken som jeg hadde hatt ved frokostbordet dukket opp igjen. Kanskje Sanchez hadde blitt myrdet? Da var vel heller ikke jeg trygg? Nå angret jeg på at jeg ikke straks hadde sagt opp hotellrommet, og bestilt flybilletter hjem til Norge samme dag.

Men det var vel ikke for sent å gjøre det? Hvis jeg fant en flyavgang til Oslo som jeg kunne rekke, da burde jeg vel straks bestille plass. Hvis advokat Allende bestemte at jeg skulle få pengearven etter skipsreder Javier Calderon, da kunne han jo bare overføre pengene til den bankkontoen som vi allerede hadde opprettet i Banco Santander. Det var altså slett ikke nødvendig for meg å bli lenger i Madrid.

Jeg bestemte meg til å dra tilbake til Oslo så snart som mulig. Da jeg hadde tatt den beslutningen følte jeg meg lettet. Det var som om jeg hadde kastet av meg noe tungt som hadde ligget over meg de siste par dagene.

Jeg fant frem i-paden og søkte etter Ryanair. Dessverre hadde ikke Ryanair noen flyavgang til Oslo Rygge den dagen. Jeg forsøkte å finne andre flyavganger for eksempel fra Madrid til London, og videre fra London til Oslo. Det viste seg å være temmelig komplisert, og det ble også dyrt. Men nå brydde jeg meg ikke lenger så mye om hva det kostet. Jeg ville bare komme meg hjem til Oslo så fort som mulig. Derfor søkte jeg etter Expedia for å se hva de kunne tilby av reiser fra Madrid til Oslo. Jeg fikk opp en liste med flyavganger.

Men lenger kom jeg ikke. Det banket på døren. Jeg gikk bort og åpnet den. Utenfor på gangen sto det tre menn. To var sivilkledde og den tredje var en uniformert politimann.

Den ene sivilkledde mannen sa noe på spansk som jeg ikke skjønte. Jeg svarte på spansk at jeg dessverre ikke kunne snakke spansk, men at jeg kunne snakke engelsk. Da snakket mannen til meg på et ganske godt engelsk. Han presenterte seg som politiinspektør Daniel Escobar, og spurte om han og hans to kollegaer kunne komme inn til meg for en samtale.

Jeg sa at de kunne komme inn, og ba dem om å sette seg på stoler rundt et salongbord.

Jeg burde kanskje blitt enda mer skrekkslagen da politiet dukket opp hos meg. Men det er vel slik at når noe skjer som man selv kan delta i da blir man mer opptatt av tanker om hva man skal gjøre. Og det fortrenger angst i forbindelse med tanker om hva som muligens kan skje.

Jeg følte meg derfor temmelig rolig da jeg satte meg ned blant politimennene.

”Vi vil gjerne stille Dem noen spørsmål”, sa inspektør Escobar. ”Det gjelder dødsfallet i hotellrommet som ligger inntil Deres rom”.

”Jeg skulle ha møtt direktør Sanchez i går kveld”, sa jeg.”Hans dødsfall kom helt uventet”.

”Ja. Alt tyder på at han ble myrdet”, sa inspektør Escobar.

Det kjentes som jeg fikk et lite sjokk da jeg hørte ordene til inspektør Escobar.

Jeg tenkte: ”hadde jeg bare kommet meg herfra i tide”!

”Vet dere hvem som myrdet ham”? spurte jeg.

”Vi har ikke siktet noen for mordet ennå”, svarte Escobar. ”Vi holder fremdeles på med å etterforske mordet, og det er derfor vi er her”. ”Og så vil dere stille meg noen spørsmål?” spurte jeg.

”Ja. Kan De fortelle oss hvor De var i går formiddag?” spurte inspektør Escobar.

”Jeg hadde avtalt å møte noen ved Prado museet klokken ett”, svarte jeg. I tiden før det var jeg bare på hotellet. Vedkommende som skulle møte meg kom ikke. Derfor gikk jeg alene rundt omkring på museet et par timer før jeg tok metroen tilbake til hotellet. Da jeg kom tilbake til hotellet gikk jeg og la meg et par timer før jeg gjorde meg i stand til å dra til et middagsselskap hos rederiet Transatlantic Shipping Co. Middagsselskapet begynte klokken 19.00. Avdøde direktør Sanchez skulle ha vært æresgjest i det middagsselskapet. Da han ikke møtte opp ringte vi til hotellet, og fikk vite at han var død”.

”Det vil vel være svært vanskelig å bevise at De befant Dem alene på Prado museet i et par timer mellom klokken ett og tre i går”, sa Escobar.

”Ja. Men har jeg noe behov for å kunne bevise det da?” spurte jeg. 

”Det var da direktør Sanchez ble myrdet”, sa inspektør Escobar.

”Men jeg er vel ikke mistenkt for å ha myrdet ham?” spurte jeg.

”Jeg kan fortelle Dem at vi har gjort noen funn, og vi har fått noen informasjoner som alle peker mot Dem som gjerningsmannen”, sa Escobar.

”Ja vel. Der har vi det”, tenkte jeg matt.

”Vær så snill og fortell meg hva dere har funnet ut som peker henimot at jeg skulle ha myrdet direktør Sanchez”, sa jeg.

”Deres hotellrom og rommet til direktør Sanchez har felles ballkong;” sa Escobar. ”Døren fra den ballkongen og inn til Sanchez rom er blitt brutt opp utenfra. Det er vel bare en eneste person som kan ha gjort det?”

”Da hotellets personale oppdaget at ballkongdøren var brutt opp, kontaktet de politiet,” fortsatte inspektør Escobar. ”Og da vi begynte å gjøre våre undersøkelser gjorde vi to interessante funn inne på hotellrommet til Sanchez. For det første fant vi en ledning med uisolerte åpne ender som var trukket ut av en koblingsboks. Ledningen var strømførende fordi den andre enden gikk til et støpsel som var stukket inn i en stikkontakt. Og på badet fant vi at et håndklede var klebet fast til et lite metallstativ.

Direktør Sanchez må ha dødd like etter at han var gått ut fra dusjen. Det vil si da han fremdeles var våt. Det er da nærliggende å tenke at den strømførende ledningen var festet til metallstativet. Og at Sanchez grep etter håndkledet for å tørke seg. Ettersom håndkledet satt fast i stativet har Sanchez naturlig nok prøvd å holde i stativet samtidig som han ville trekke løs håndkledet. Dermed fikk Sanchez et kraftig elektrisk støt og døde av det. Etterpå har noen vært inne i rommet og fjernet ledningen fra stativet. Men vedkommende har ikke greid å feste ledningens ender tilbake inne i koblingsboksen.

Vi mistenkte altså at Sanchez hadde dødd av et elektrisk støt, og nå har legene bekreftet det. Direktør Sanchez ble altså beviselig myrdet. Og den eneste som kan ha utført udåden er De herr Haugen. De tok Dem inn i rommet fra ballkongen”.

Jeg sa ingen ting. Jeg lot fakta sige inn i min bevissthet: Jeg ble beskyldt for å ha begått et overlagt og kaldblodig mord på direktør Sanchez! Nå kunne jeg glemme forhåpningene om å skulle leve et luksusliv som en rik mann. Istedenfor ville all min fremtid skje i en meget liten og trang fengselscelle.

”Dermed visste vi hvordan mordet ble begått og av hvem. Men vi kjente ikke Deres motiv for mordet,” sa Escobar. ”Vi fikk vite fra hotellet at det var skipsreder Angel Calderon som bestilte hotellrommene både for Dem og for Sanchez . Vi fikk også vite at Angel Calderon ringte til hotellet i går kveld og ba personalet om å undersøke om de kunne finne direktør Sanchez . Derfor kontaktet vi skipsreder Angel Calderon, og han var så vennlig å komme hit til hotellet for et par timer siden for å ha en prat med oss. Han kunne blant annet fortelle at De har kommet hit til Madrid for å motta en arv fra avdøde skipsreder Javier Calderon som var onkel til Angel Calderon. Og han kunne også fortelle at direktør Sanchez hadde opplysninger som høyst sannsynlig ville diskvalifisere Dem som mottaker av den arven. Angel Calderon visste ikke nøyaktig hvilke opplysninger det var som direktør Sanchez hadde om Dem. Men han hadde truffet Sanchez for en uke siden. Og da hadde Sanchez blitt opphisset da han fikk vite at De skulle motta arv etter skipsreder Javier Calderon. Han hadde sagt at han hadde opplysninger om Haugen som gjorde at Haugen ikke fortjente noen slik arv.

Dette visste De naturligvis, og det var derfor svært viktig for Dem å hindre at direktør Sanchez skulle få anledning til å komme med disse opplysningene som ville frata Dem arven.

Dermed kjenner vi også Deres motiv for å myrde direktør Sanchez”.

Nå følte jeg bare sinne. Jeg var rasende! Den jævla Angel! Det fantes ingen tvil om at han var morderen. Han hadde kaldblodig planlagt og gjennomført mordet på Sanchez. Angel og broren Ernesto var nevøer til avdøde skipsreder Javier Calderon, og derfor var de hans arvinger. De ville arve de 20 millionene Euro hvis de pengene ikke ble gitt til meg. Derfor var det viktig for dem å gjøre meg diskvalifisert for å motta arven.

Brødrene Calderon kunne jo alternativt ha myrdet meg! Men da hadde vel mistanken blitt rettet mot dem selv fordi de hadde fordel av å få meg ryddet av veien slik at arven ville gå til dem.

Inspektør Escobar avbrøt tankene mine da han sa: ”Haugen, De er mistenkt for å ha myrdet direktør Miguel Sanchez. De må derfor bli med oss til politistasjonen. De må regne med at De blir satt i varetekt, og De må derfor straks pakke Deres koffert og ta alle tingene Deres med Dem.

Det vil ganske snart bli reist en tiltale mot Dem. Men før det skjer vil det bli oppnevnt en forsvarer for Dem. I mellomtiden bør De si minst mulig fordi alt De sier kan bli brukt mot Dem i en senere rettssak”.

